title: Arie Haan

text: Adrianus (”Arie”) Haan (s. 16. marraskuuta 1948) on alankomaalainen entinen jalkapallovalmentaja ja ammattilaisjalkapalloilija. Hän pelasi liberona tai oikeana laitahyökkääjänä. Hän lopetti valmennusuransa vuonna 2016.


title: Arie Haan

text: Pelaajaurallaan Haan edusti muun muassa Amsterdamin Ajaxia, RSC Anderlechtia ja PSV Eindhovenia. Hän pelasi myös Alankomaiden maajoukkueessa 35 ottelua, joissa hän teki kuusi maalia. Arie Haan voitti hopeaa vuoden 1974 ja vuoden 1978 MM-kisoissa. Erityisesti hänet muistetaan kahdesta kaukolaukausmaailista vuoden 1978 MM-kisoissa Saksaa ja Italiaa vastaan. Hän osallistui myös vuoden 1980 EM-kisoihin.Valmentajana Haan aloitti heti pelaajauransa päättymisen jälkeen, vuonna 1984. Tunnetuimpia hänen valmentamiaan joukkueita ovat RSC Anderlecht, VfB Stuttgart ja Feyenoord Rotterdam.


title: Arie Haan

text: Helmikuun alussa 2007 Haan ilmoitti eroavansa Kamerunin jalkapallomaajoukkueen päävalmentajan tehtävistä. Haan kertoi syyksi erimielisyydet sopimustulkinnasta. Haanin mukaan Kamerunin jalkapalloliitto vaati häntä asumaan maan pääkaupungissa Yaoundéssa. Joulukuussa 2007 Haan siirtyi valmentamaan Albanian maajoukkuetta . Albaniassa hän valmensi huhtikuulle 2009, jolloin hän sai potkut huonosti alkaneiden MM-karsintojen takia.


title: Arie Haan

text: Kesäkuussa 2009 Haan palasi Kiinaan siirtyen maan pääsarjassa pelaavan Chongqing Lifanin päävalmentajaksi.


title: Arie Haan

text: Elokuussa 2009 Haan sai kolmen ottelun toimitsijakiellon heiluteltuaan erotuomarille setelinippua Chongqingin ja Guoanin välisessä ottelussa.


title: Arie Haan

text: Haanin pesti Chongqingissä ei täysin onnistunut, ja seura putosi Kiinan liigasta kauden 2009 päätteeksi. Tästä huolimatta hän siirtyi pääsarjaseura Tianjin Tedan peräsimeen joulukuussa 2009. Haanin debyyttikaudella Tianjin saavutti Superliigassa hopeaa, mutta kaudella 2011 seura jäi vasta 10. sijalle. Kiinan cupin mestariksi Haan kuitenkin luotsasi seuran 51 vuoden tauon jälkeen. Lokakuussa 2011 Haan ilmoitti jättävänsä seuran kauden jälkeen.


title: Arie Haan

text: Tammikuun alussa 2012 Haanista tuli Kiinan ykkösdivisioonassa pelaavan Shenyang Shenbein päävalmentaja. Haanin pesti päättyi erottamiseen toukokuussa 2012, kun Shenyangin menestys ei ollut toivotunlaista. Tammikuussa 2014 Haan palasi Tianjin Tedan päävalmentajaksi. Hän ei onnistunut nostamaan Tianjinia takaisin menestyksen tielle, vaan joukkue jäi Kiinan Superliigassa sijoille 7 ja 13. Haan jätti joukkueen kauden 2015 jälkeen.


title: Arie Haan

text: Huhtikuussa 2016 Haan kertoi lopettavansa yli 30-vuotisen valmennusuransa sydäongelmien vuoksi.


title: Stade Brestois

text: Stade Brestois on vuonna 1950 perustettu ranskalainen jalkapalloseura Brestin kaupungista Bretagnesta.


title: Stade Brestois

text: Sen riveissä on parhaina vuosina nähty muutamia ranskalaisia huippupelaajia, kuten Claude Makélélé, David Ginola, Stéphane Guivarc'h ja Bernard Lama.


title: Stade Brestois

text: Kaudeksi 2010–2011 seura nousi Ranskan korkeimmalle sarjatasolle 20 vuoden tauon jälkeen. Visiitti liigassa jäi kahden kauden mittaiseksi ja 2012–2013 Brest putosi takaisin Ligue 2:een.


title: Build

text: Build tai Build Engine on pelimoottori, jota on käytetty muun muassa ensimmäisen persoonan ammuntapeli "Duke Nukem 3D":ssä.


title: Build

text: Build ei ole varsinaisesti 3D-pelimoottori. "Doomin" tavoin pelimaailma on rakennettu kaksiulotteisista sektoreista, ja pelimaailman objektit ja hahmot ovat kaksiulotteisia sprite-grafiikoita. Buildia pidetään ns. 2.5D-pelimoottorina, sillä jokaiselle sektorille sekä sen lattialle ja katolle voidaan määrätä oma korkeus. Myös lattian kaltevuus voidaan määrittää erikseen. Pelimoottori mallintaa sen jälkeen pelimaailman siten, että se näyttää kolmiulotteiselta.


title: Fireball

text: Fireball tarkoittaa seuraavia asioita:


title: Noregs Mållag

text: Noregs Mållag () on norjalainen kielijärjestö, jonka tehtävänä on parantaa norjan kirjakielen "nynorsk"-muodon eli "uusnorjan" asemaa suhteessa "bokmål"-muotoon eli "kirjanorjaan". Noregs Mållag perustettiin vuonna 1906, ja sillä on noin 13 000 jäsentä. "Noreg" on Norjan nimi uusnorjaksi, suomalaisille tutumpi muoto "Norge" on kirjanorjaa.


title: Noregs Mållag

text: Norjan kielitilanteen tausta muistutti 1800-luvulla melko paljon Suomen tilannetta: Maan entisen emämaan (Tanska) kieli toimi edelleen valtion kielenä, vaikka itse valtio oli toisen vallan (Ruotsi) alla. Kielikiistan vanhoilliset tahot eivät voineet enää Norjassa kuten eivät Suomessakaan nojata vanhaan emämaahan. Norjassa Ivar Aasen laati norjan murteista yhteisen kirjakielen, jota hän kutsui "landsmåliksi" (). Uusnorjan tukemiseksi perustettiin Bergeniin ja myöhemmin Christianiaan (Osloon) kieliseuroja, "mållag". Ensimmäisistä seuroista Det norske samlaget on edelleen toiminnassa, mutta kustantamona.


title: Noregs Mållag

text: Norjan itsenäistymisen (1905) jälkeen seurojen edustajat päättivät perustaa yhteisen kattojärjestön, "Noregs Mållag"in, järjestö perustettiin helmikuun 5. päivänä. Ajankohta oli tärkeä, koska seuraavana päivänä maan liberaalipuolueella oli vuosikokous ja puolue oli tärkeä landsmålin kannattajille.


title: Noregs Mållag

text: Noregs Mållagin tavoite oli vapauttaa Norja kielellisesti ottamalla norja käyttöön kirjakieleksi tanskan tilalle. Etenkin maan eteläosan tunturialueiden ja länsirannikon koulut ottivat norjan käyttöön tanskan tilalle. Tanskan kannattajat näkivät tilanteen vakavuuden ja vastavetona pyrkivät norjalaistamaan norjassa käytetyn tanskaan perustuvan kirjakielen askel askelelta. Ensimmäinen askel otettiin 1907, seuraava 1917, näissä ns. "oikeinkirjoitusuudistuksissa" muutettiin Norjassa käytetty tanskaan perustuva kirjakieli sekä muoto- että äänneopillisesti norjalaisemmaksi.


title: Noregs Mållag

text: Noregs Mållagin ensimmäinen voitto oli ns. "sidemålsstilen", eli «toisen kotimaisen kielen ylioppilaskirjoitus», joka astui voimaan 1907. Siitä lähtien kaikki Norjan ylioppilaat ovat kirjoittaneet kaksi äidinkielen kirjoitusta ylioppilaskirjoituksissa, tämä uudistus on tehnyt norjalaiset kaksikielisiksi. Jo aikaisemmin, vuonna 1879, suurkäräjät olivat yksimielisesti päättäneet, että opettajilla on velvollisuus opettaa oppilaiden puhekielellä.


title: Noregs Mållag

text: Uusnorjan asema vahvistui tasaisesti toiseen maailmansotaan saakka, etenkin vuosien 1917 ja 1938 oikeinkirjoitusuudistusten jälkeen. Silloin kuntien piti joka tapauksessa ostaa oppilaille uudet koulukirjat, riksmålin kielisten sijaan ne ostivat kirjat landsmåliksi tai myöhemmin nynorskiksi; vuodesta 1929 kielten viralliset nimet ovat "bokmål" ja "nynorsk". Vuonna 1944 uusnorjan asema oli vahvimmillaan, 34,4 %.


title: Noregs Mållag

text: Sodan jälkeen uusnorjan asema heikkeni. Vahvan keskittymispolitiikan seurauksena suljettiin syrjäseutujen kouluja, nämä olivat useimmiten uusnorjaa käyttäneitä kouluja. Oslossa yläluokkaiset vanhemmat vastustivat 1950-luvulla äänekkäästi bokmålin norjalaistumista. Uusnorjaa ei enää nähty tulevaisuuden kielenä, kuten ennen sotaa, vaan vanhan maalaisyhteiskunnan vertauskuvana.


title: Noregs Mållag

text: Noregs Mållag ei pystynyt taistelemaan uutta kehitystä vastaan, muun muassa siksi, että järjestössä oli voimakkaita sisäisiä riitoja. Vuoden 1938 oikeinkirjoitusuudistus oli myös muuttanut uusnorjaa kirjanorjaan päin, mutta samalla Itä-Norjan murteiden suuntaan. Monet olivat tätä kehitystä vastaan, ja tämä kiista sai 1950-luvulla miltei kaiken huomion Noregs Mållagin piirissä.


title: Noregs Mållag

text:
1960- ja erityisesti 1970-luvulla uudet poliittiset suunnat arvostelivat keskittymispolitiikka. Kielellisesti pääkaupungin kielimuoto ei enää ollut ihanne, vaan syntyi ns. murteiden liike. Tämä oli mahdollista, sillä murteet olivat vielä erittäin elinvoimaisia: vuoden 1879 päätöksen takia koululaitos ei koskaan ollut järjestelmällisesti harrastanut murteiden poiskitkemistä.
Noregs Mållag oli osana tätä murteiden liikettä iskulauseella "Snakk dialekt, skriv nynorsk" (). Iskulauseen ensimmäinen osa löi itsensä läpi, eduskunnan istunnossa on helppo kuulla mistä edustajat ovat kotoisin. Uusnorjan osuus on vakiintunut ja on nyt noin 16 %.


title: Noregs Mållag

text: Murrekampanjoiden lisäksi Noregs Mållag on työskennellyt uusnorjan puolesta kouluissa. Norjan koulupiirit ovat joko uusnorja- tai kirjanorja-piirejä, asiasta päätetään paikallisissa kansanäänestyksissä. Äänestysten yhteydessä sekä Noregs Mållag että erilaiset bokmålin tukijoukot yrittävät saada äänestäjät oman kielensä puolelle.


title: Noregs Mållag

text: Viime aikoina uusnorjan asema tietokonemaailmassa on myös ollut tärkeä työkenttä Noregs Mållagille.


title: Hammasprotetiikka

text: Hammasprotetiikalla tarkoitetaan hammaskudosten, menetettyjen hampaiden ja pehmytkudosten tai koko hampaiston korvaamista keinotekoisilla proteeseilla.


title: Hammond-urut

text: Hammond-urut on sähköinen kosketinsoitin, jonka Laurens Hammond (1895–1973) patentoi huhtikuussa 1934. Alun perin Hammond-urkuja myytiin kirkkoihin edullisena vaihtoehtona pilliuruille, joskin jazz-, blues-, rock- ja gospel-muusikot myöhemmin huomasivat soittimen hyvinkin käyttökelpoiseksi omassa musiikissaan. 1980-luvulla Hammondin käyttö väheni selvästi liittyen syntetisaattoreiden yleistymiseen, mutta 1990- ja 2000-luvulla Hammond-urut ja sen entistä paremmat digitaaliset jäljennökset ovat uudelleen vakiinnuttaneet asemansa monien eri musiikkityylejä edustavien artistien käytössä.


title: Hammond-urut

text: Laurens Hammond oli aiemmin kehittänyt muun muassa sähkömekaanisen kellon, joka toimi verkkovirran taajuuteen pyörintänopeutensa lukitsevan synkronimoottorin avulla. Kun kellojen kysyntä myöhemmin hiipui, Hammond alkoi miettiä, voisiko tällaista sähkömoottoria ja hammaspyöriä käyttää muuhunkin tarkoitukseen. Vuonna 1896 oli Thaddeus Cahill konstruoinut Telharmonium-nimisen laitteen, jossa kelan ja magneetin lähellä pyörivä hammastettu sylinteri tuotti kelaan sähköjännitteen, jonka puhelinkuuloke muutti ääneksi.


title: Hammond-urut

text: Hammond patentoi äänigeneraattoriurut vuonna 1934, ja vuoden päästä tästä hän esitteli ensimmäisen Hammond-urkumallin: Model A:n. Patenttihakemuksessa Hammond listaa 29 ominaisuutta hakemalleen keksinnölle, esimerkiksi nro 17: "Soitin, joka on suhteellisen kevyt ja liikuteltava."


title: Hammond-urut

text:
Soittimen nimeämisestä uruiksi oli seurauksena oikeuskiista. Jotkut pilliurkujen rakentajat katsoivat ettei soitinta olisi saanut nimittää uruiksi.
Kiistan ratkaisemiseksi järjestettiin kuuntelu, jossa asiantuntijat verhojen takana pyrkivät soinnista erottamaan kumpi soitin oli kyseessä. Tämä ei onnistunut täysin varmasti ja kiista ratkesi Laurens Hammondin eduksi.Riffi-lehti 5/2001


title: Hammond-urut

text:
Model A oli tuohon aikaan hyvin kallis eikä sen ajateltu myyvän suuria määriä, mutta se muodosti selkärangan Hammondin urkujen tuotannolle. Yhtiö jatkoi tasaista kasvuaan ja uusia malleja julkaistiin tasaisin väliajoin. Vuonna 1954 Hammond esitteli maailmalle B-3-mallin. Siitä tuli kaikkien Hammond-urkujen myydyin versio. Yksi B-3:n menestyksen avaimista oli sen ainutlaatuinen soundi – kiitos uusien chorus- ja tremolo-ominaisuuksien sekä äänen alussa kuuluvan perkussioefektin. Kun kaikki nämä elementit yhdistettiin liukutankojen (drawbar) mahdollisuuksiin, olivat muusikot tuona aikana ja ovat vielä tänäkin päivänä varsin tyytyväisiä B-3:n tarjoamiin muokkausmahdollisuuksiin omaperäisen ja persoonallisen soinnin luomiseksi.
Vuosien 1954 ja 1974 välissä Hammond Organ Company myi Hammond B-3- ja C-3-malleja yhteensä lähes 275 000 kappaletta – enemmän kuin mikään muu sähköinen kosketinsoitin on tähän päivään mennessä myynyt.


title: Hammond-urut

text: Hammondin muita mallisarjoja ovat ns. spinettiurut, jotka ovat kompaktimpia ja jotkin ratkaisut poikkeavat nk. isoista Hammondeista edullisemman soittimen luomiseksi. Spineteistä tunnetuimpia ovat M-sarja, L-sarja sekä T-sarja joita kaikkia on useita malleja.


title: Hammond-urut

text:
Hammond kehitteli Cahillin ideaa äänen tuottamisesta kelan ja hammastetun sylinterin avulla, ja lopputuloksena oli äänigeneraattori, jossa synkronimoottorin pyörittämät hammastetut pyörät indusoivat keloihin jännitteitä, jotka voidaan vahvistaa ja muuttaa ääneksi. Pyörien hammastus on muotoiltu siten, että kelaan syntyvä vaihtojännite on puhdasta siniaaltoa. Jännitteen taajuus riippuu äänipyörän pyörintänopeudesta sekä siitä, kuinka monta hammasta pyörän kehällä on.
Varsinainen sointiväri luodaan yhdistämällä eri taajuisia siniaaltoja tarvittavissa suhteissa liukutankojen (drawbar) avulla, joiden määrä vaihtelee eri mallisarjoissa. Kukin liukutanko tarjoaa 9 eri asentoa, 0 eli mykkäasento ja kahdeksan soivaa voimakkuutta.


title: Hammond-urut

text: Useimmat äänipyörägeneraattorit sisältävät kaikkiaan 91 pyörää, jotka kattavat seitsemän ja puolen oktaavin äänialan ulottuen kontra-C:stä (32,69 Hz) viisiviivaiseen fis:iin (5 919,85 Hz). Koska kaikki äänipyörät ovat hammaspyörien välityksellä yhteydessä samaan pääakseliin, ovat kaikki 91 taajuutta aina samassa vireessä keskenään. Kun pääakselin pyörimisliikkeestä puolestaan huolehtii kellontarkka synkronimoottori, eivät generaattori-Hammondit käytännöllisesti katsoen koskaan kärsi viritysongelmista.


title: Hammond-urut

text: Synkronimoottoriin liittyy muuan erikoisuus: se ei pysty lähtemään omin avuin pyörimään, koska sillä pysähtyneenä ei ole vääntömomenttia ollenkaan. Siksi isoissa Hammondeissa on toinenkin sähkömoottori, jota käytetään vain antamaan käynnistysvauhti synkronimoottorille. Äänigeneraattorin keloihin indusoituva jännite on vain muutamia millivoltteja, ja suuren vahvistuksen vaativana se on altis kaikenlaisille häiriöäänille. Niiden pois suodattamiseksi on jokaiselle äänipyörä-kela-yhdistelmälle oma alipäästösuotimensa.


title: Hammond-urut

text: Oman lisänsä jokaisen äänipyörän tuottamaan ääneen antaa viereisen pyörän aiheuttama ylikuuluminen eli vuotoääni ("leakage"). Tätä yritettiin aikanaan minimoida suunnittelemalla äänipyörien järjestys generaattorissa siten, että viereisten pyörien tuottamat äänet olivat mahdollisimman konsonoivassa harmonisessa suhteessa (oktaavi tai kvintti) keskenään.


title: Hammond-urut

text: Toinen alun perin ei-toivottu ominaisuus Hammond-uruissa oli koskettimien kontaktien äänisignaaliin kosketinta painettaessa aiheuttama napsahdus ("key-click"), jota myös yritettiin saada poistettua tai vaimennettua, jotta ääni olisi ollut puhtaampi ja muistuttanut enemmän oikeaa pilliurkua. Tässä ei kuitenkaan täysin onnistuttu, ja lopputuloksena key-clickistä sekä B3/C3/A-100 malleihin tulleesta perkussiosta onkin tullut erittäin oleellinen osa Hammond-soundin suosiota etenkin jazz- ja rock-musiikissa.


title: Hammond-urut

text: Hammond-urkujen perusrakenne säilyi niiden koko 40-vuotisen tuotannon ajan alkuperäisen patentin kaltaisena. Jopa koneistojen ja soittopöytien mitat pysyivät muuttumattomina niin, että ne ovat suurimmaksi osaksi vaihtokelpoisia eri mallien välillä.


title: Hammond-urut

text:
Hammond-tuotemerkin omistaa Hammond - Suzuki, ja soittimissa käytetään Hammond-nimeä. Niiden toimintaperiaate on digitaalinen ja mallintava. Soittimien ulkonäkö ja käytettävyys on pyritty saamaan esikuvan mukaiseksi ja äänenvärin muokkaamiseen
käytettävät liukusäätimet (drawbars) jäljittelevät toiminnaltaan alkuperäistä. Äänenväriin on jäljitelty tunnusomaisia piirteitä kuten esimerkiksi koskettimiston klikit ja viereisten äänipyörien ylikuuluminen. Soittimista käytetään urkujen sijaan nimitystä "drawbar keyboard", kosketinsoitin jossa on liukusäätimet. Uudemmissa malleissa on midi- liitäntä, ja niitä voi käyttää myös pääkoskettimistona muille midi-instrumenteille.


title: Hammond-urut

text: Hammond-urkujen sointiin tunnusomaisesti kuuluva Leslie-laite, pyörivän kaiuttimen ja vahvistimen yhdistelmä, on kuitenkin vaikea mallinnettava johtuen sen toimintaperiaatteesta ja rakenteesta, jotka yhdessä luovat eri äänitaajuusalueiden modulaatio-, interferenssi- ja doppler-ilmiöiden muokkaaman soinnin. Mallintamisen hankaluutta lisää alkuperäisten Leslie-vahvistimien (122, 147, 251) elektroniputkilla toteutetut esi- ja pääteasteet, joiden putkien lievä yliohjaus haluttaessa tuottaa miellyttävän kuuloista säröä. Tätä "putkisäröä" on erittäin vaikea tuottaa digitaalisesti tai puolijohdekomponenteilla. Hammondin oma versio pyörivästä kaiuttimesta oli Hammond ToneCabinet, mutta keksijä Donald Leslien kehittämästä mallista tuli paljon suositumpi.Edellä mainituista Hammond-urkureista tunnetuimmat rock-musiikissa ovat luultavasti Deep Purple -yhtyeen Jon Lord ja Uriah Heepin Ken Hensley. Näiden lisäksi useat Santanan kosketinsoittajat ovat käyttäneet Hammond-urkuja. Booker T. Jones soitti Hammond M3 spinettiurkua tunnetussa kappaleessa Green Onions. Jon Lord käyttää C3-mallia ja Ken Hensley Hammond B3:sta, joka on tunnetuin Hammond-uruista. Emerson, Lake & Palmerin Keith Emerson käytti Hammond C3:sta ja spinettiurku L-100:sta.


title: Hammond-urut

text: Näiden lisäksi samanlaisella koneistolla varustettuja malleja on useampi. Mainittakoon, että RT-3 on ulkonäöltään samanlainen kuin C3, mutta siinä on suurempi 32-koskettiminen jalkio, sekä jalkiossa putkitekniikalla toteutetut lisä-äänikerrat. Jalkion leveydestä johtuen RT-3 on myös C3-mallia leveämpi.


title: Hammond-urut

text: Nykyisiä:


title: Hammasimplantologia

text: Hammasimplantologia kuvaa alloplastisesta materiaalista tehtyä ankkurointijärjestelmää, joka tukeutuu leukaluuhun lävistäen kortikaalisen luun ja jolla korvataan menetetyt hampaat ja niiden toiminta (endosteal implant system).


title: Hammasimplantologia

text: Varsinainen nykyaikainen hammasimplantologian kehitys käynnistyi 1950-luvulla, jolloin kudosten tutkimusmenetelmät mahdollistivat haavan ja kudoksen paranemisen seurannan solutasolla.


title: Nancy Greene

text: Nancy Catherine Greene OC OBC OD LLD, (s. 11. toukokuuta 1943 Ottawa, Ontario, Kanada) on kanadalainen alppihiihtäjä ja olympiavoittaja.


title: Nancy Greene

text: Greene muutti jo pienenä perheineen vuoristoiselle alueelle Brittiläiseen Kolumbiaan. Innokkaiden hiihtäjien lapsena hän aloitti hiihtämisen jo nuorena.


title: Nancy Greene

text: Greene sai lempinimekseen ”tiikeri” asenteensa ja aggressiivisen hiihtotyylinsä ansiosta. Hän voitti kuusi Kanadan ja kolme Yhdysvaltojen mestaruutta. Vuonna 1967 Greene voitti ensimmäisen kerran järjestetyn maailmancupin ja uusi voittonsa seuraavana talvena.


title: Nancy Greene

text: Kolmansissa olympialaisissaan vuonna 1968 Grenoblessa Greene otti ensimmäiset mitalinsa. Ensin hän laski hopealle pujottelussa ja voitti sitten kultaa suurpujottelussa yhdellä olympiahistorian suurimmista eroista. Samalla hän voitti maailmanmestaruuden olympiaohjelmaan kuulumattomassa alppiyhdistetyssä. Aiemmissa olympialaisissa hänen paras sijoituksena oli syöksylaskun seitsemäs sija Innsbruckissa 1964. Chamonix'n MM-kilpailuissa 1962 hän oli sijoittunut syöksylaskussa viidenneksi.


title: Nancy Greene

text: Greene on saanut monia palkintoja ja kunnianosoituksia, kuten Kanadan korkeimman siviilikunniamerkin, Order of Canadan. Toimittajat äänestivät hänet Kanadan vuosisadan naisurheilijaksi vuonna 1999.


title: Ala-Egypti

text:
Ala-Egypti on Egyptin pohjoinen osa Niilin alajuoksulla. Se käsittää Niilin suiston ja jokilaaksoa Faijumin vierelle asti
El-Aiyatin ja Zawyet Dahshurin väliin Kairosta etelään.


title: Ala-Egypti

text:
Faaraoiden aikoina Ala-Egyptin pääkaupunki oli Buto, joka sijaitsi Niilin suistossa eli deltassa. Sen tunnus oli punainen kruunu "Deshret", ja muinainen nimi
"Ta-Mehu", papyrusmaa. Se jakautui 20 läänin, nomokseen. Alueen ilmasto on viileämpi kuin Ylä-Egyptin ilmasto.


title: Ala-Egypti

text: Ala-Egyptin eteläpuolella sijaitsevat Keski-Egypti, Ylä-Egypti ja Nubia.


title: Ala-Egypti

text: Paikkoja, jotka sijaitsevat Ala-Egyptissä:Arkeologisia löytöpaikkoja:


title: Aurora Engine

text: Aurora Engine on BioWaren kehittämä pelimoottori. Aurora Engine on BioWaren edellisen roolipelejä varten kehitetyn pelimoottorin, Infinity Enginen, seuraaja. Pelimoottori tukee pelaajien omien moduulien kehittämistä, ja pelin mukana tulee Aurora toolset, jonka avulla oman sisällön luominen peliin on melko helppoa. "Neverwinter Nights" -pelin jatko-osassa "Neverwinter Nights 2" käytetään Aurora Enginen päivitettyä versiota nimeltään Electron engine.


title: Kaamba

text: Kaamba eli kikaamba on nigeriläis-kongolainen kieli, jolla on noin 1500 puhujaa Kongon tasavallassa. Kieltä puhutaan enimmäkseen Bouenzan alueella eteläisessä Kongossa. Sillä ei ole tunnettuja murteita.


title: Ylä-Egypti

text: Ylä-Egypti on eteläinen Egypti, joka on Niilin yläjuoksulla. Kartoissa eteläinen Ylä-Egypti näyttää olevan pohjoisen Ala-Egyptin alla, koska Niili virtaa etelästä pohjoiseen.


title: Ylä-Egypti

text:
Ylä-Egyptin eteläraja on Assuan. Ylä-Egyptin eteläraja on El-Aiyatin ja Zawyet Dahshurin välillä Kairosta etelään sunnileen Faijumin tasalla.
Toisen Egyptin jakotavan mukaan El-Aiyatin tai Zawet Dahshurin välimaaston ja Asyutin välinen Ylä-Egyptin pohjoisosa nimetään Keski-Egyptiksi. Silloin Ylä-Egypti ulottuu Asyutista Assuaniin.


title: Ylä-Egypti

text: Muinaisen Ylä-Egyptin pääkaupunkeja olivat eri aikoina Nekhen eli Hierakonpolis ja Theba. Faaraoiden aikoina Ylä-Egyptin tunnus oli valkoinen kruunu.


title: Ylä-Egypti

text: Paikkoja, jotka sijaitsevat Ylä-Egyptissä:


title: Anuanuraro

text: Anuanuraro on atolli Ranskan Polynesiassa. Se on osa Îles du Duc de Gloucesterin saariryhmää. Atollin pinta-ala on 15,6 neliökilometriä, josta laguuni peittää 7,4 neliökilometriä. Siellä ei ole vakituista ihmisasutusta. Atolli sijaitsee noin 700 kilometrin päässä Tahitilta, Ranskan Polynesian pääsaarelta.


title: Espoo Metro Areena

text: Espoo Metro Areena (aikaisemmin Barona Areena ja LänsiAuto Areena) on Espoon Tapiolan Urheilupuistossa sijaitseva, vuonna 1999 valmistunut urheilun ja viihteen monitoimihalli. Espoo Metro Areena oli valmistumisestaan lähtien vuoden 2016 konkurssiinsa asti jääkiekon SM-liigassa pelaavan Espoo Bluesin kotihalli. Blues oli kevääseen 1998 asti nimeltään Kiekko-Espoo ja se pelasi kotiottelunsa Matinkylän jäähallissa. Uuden hallin valmistumiseen asti Blues pelasi evakossa Helsingin jäähallissa. Vuodesta 2016 alkaen Espoo United on käyttänyt Espoo Metro Areenaa omana kotihallinaan.


title: Espoo Metro Areena

text:
Monitoimiareenan suunnitteli arkkitehtitoimisto Matti Savolainen Oy, ja rakennusprojektista vastasi Rakennuttajatoimisto CMC Oy. Noin 20 miljoonan euron hintainen hanke rahoitettiin pääosin yksityisillä varoilla kuten sponsorisopimuksilla sekä aitioiden ja klubi-istuinten myynnillä. Ensimmäinen yleisötapahtuma järjestettiin 28. tammikuuta 1999, kun hallissa pelattiin jääkiekon SM-liigan ottelu Blues–HIFK, jonka HIFK voitti maalein 3–1. Vuonna 2001 areenan pääomistajaksi tuli liikemies Jussi Salonojan omistama Erja-yhtymä Oy.
Henkilöstöpalveluyritys Barona tuli hallin nimisponsoriksi kymmenvuotisella sopimuksella tammikuussa 2009. Sitä ennen rakennus tunnettiin LänsiAuto Areenan nimellä. Barona Areenan nimi päätettiin vaihtaa, kun Espoon kaupunki sopi hallia hallinnoivan yrityksen kanssa yhteistyösopimuksen 2015. Nimi vaihtui virallisesti 7. lokakuuta 2015.


title: Espoo Metro Areena

text: Halli on rakennettu nykytrendin mukaisesti helposti muunneltavaksi urheilun ja viihteen monitoimihalliksi. Hallin yleisökapasiteetti vaihtelee tilaisuuksien mukaan. Jääkiekko-ottelussa kiinteitä istumapaikkoja on 6 982. Lisäksi hallissa on ravintolatiloja sekä runsaasti erikokoisia aitioita ja kokoustiloja. Areenan pääasiallinen käyttäjä on jääkiekon SM-liigaa pelaava Espoo Blues. Hallissa ovat esiintyneet myös Suomen jääkiekko- ja koripallomaajoukkue, Korisliigassa pelaava Espoon Honka ja Salibandyliigaa pelaava Espoon Oilers. Hallissa on pelattu myös kaksi KHL-jääkiekkoliigan ottelua. Palloilun lisäksi areena on isännöinyt mm. nyrkkeily-, taitoluistelu-, tanssi- ja vapaaottelukilpailuja. Musiikkiviihteen puolelta hallissa ovat vierailleet monet kotimaiset ja kansainväliset artistit. Uuden Musiikin Kilpailu on järjestetty areenalla neljä kertaa; 2013, 2014, 2017 ja 2018. Urheilun ja viihteen ohella areena on toiminut erilaisten messu-, myynti- ja yritystapahtumien näyttämönä.


title: Espoo Metro Areena

text: Espoo Metro Areenan yhteydessä on harjoitushalli, jonka tehtävänä on palvella mm. Espoo Bluesin junioritoimintaa. Noin 500-paikkainen halli valmistui elokuussa 2015.


title: Abydos

text: Abydos (egyptiksi "Abdju") on paikkakunta keskellä Egyptiä noin 100 kilometriä Luxorista pohjoiseen.


title: Abydos

text: Abydos oli muinoin merkittävä kaupunki, josta tuli Osiris-kultin keskus. Egyptiläisten hautausrituaaliin sisältyi symbolinen venematka Abydokseen. Abydoksessa on kaksi hyvin säilynyttä temppeliä, jotka ovat peräisin noin vuodelta 1300 eaa. Toinen niistä tunnetaan Seti I:n temppelinä, jonka seinään on hakattu Abydoksen kuningasluettelo.


title: Abydos

text: Vuonna 1991 Adydosin läheltä löydettiin 14 laivan jäänteet, jotka ovat lähes 5000 vuotta vanhoja. Laivojen katsotaan kuuluneen faarao Ahalle.


title: Ensio Rislakki

text: Henrik Ensio Ezechiel Rislakki (vuoteen 1934 Svanberg; 14. helmikuuta 1896 Hausjärvi – 30. tammikuuta 1977 Helsinki) oli suomalainen toimittaja ja kirjailija, joka kirjoitti pakinoita, näytelmiä ja matkakirjoja. Rislakki käytti pakinoitsijana nimimerkkiä Valentin ja kirjailijana salanimeä Heikki Vaanila.


title: Ensio Rislakki

text: Rislakki syntyi pastori Hjalmar Svanbergin perheeseen; hänen äitinsä oli Alina Hildéen ja puolisonsa vuodesta 1923 Anna Sofia Pehrsson. Kirjoitettuaan ylioppilaaksi 1916 hän opiskeli Leipzigissa 1920-1921. Rislakki työskenteli toimittajana muun muassa "Uudessa Suomessa" 1922–1927, "Suomen Kuvalehdessä" 1927–1932 sekä muissa Yhtyneiden Kuvalehtien lehdissä ja erilaisissa kustannustehtävissä 1934–1944. Toisen maailmansodan jälkeen hän toimi "Suomen Kuvalehden" päätoimittajana 1952–1960. 1930-luvulla hän toimi "Elokuva-Aitan" päätoimittajana, oli perustamassa "Seuraa" sekä työskenteli sen päätoimittajana. Rislakki palkittiin Pro Finlandia -mitalilla vuonna 1952. Myös Rislakin poika, teollinen muotoilija Eero Rislakki palkittiin Pro Finlandialla. Toimittaja Eeropekka Rislakki on Ensio Rislakin pojanpoika.


title: Ensio Rislakki

text: Rislakki julkaisi vuodesta 1927 alkaen pakina- ja parodiakokoelmia nimimerkillä Valentin. Hänet tunnetaan parodioistaan, joissa ironisoidaan kirjallisuuden lajityyppejä kuten muistelmia, rakkauskertomuksia tai historiallisia romaaneja. Kielelliseen leikittelyyn ja terävään satiiriin perustuvien parodioiden rinnalla muu Valentinin pakinatuotanto on vakavampaa ja usein myös synkkämielisempää. Rislakki toimitti laajasta pakinatuotannostaan valikoimat "55 parasta" (1945), "Ah tuskaa – toiset 55 parasta" (1953) ja "Parhaat parodiat" (1956).


title: Ensio Rislakki

text: Rislakki oli ahkera matkailija ja kertoi matkustuskokemuksistaan eri puolilla maailmaa useissa matkakirjoissa. "Mazamorra" (1948) kertoo Etelä-Amerikasta, "Tau-wow" (1950) Kanadasta ja "Tuolla puolen Limpopon" (1952) Etelä-Afrikasta. Rislakin kirjat, kuten matkakirjat yleensäkin, olivat suosittuja sodan jälkeisenä aikana, jolloin tavallisilla suomalaisilla ei ollut mahdollisuuksia matkustaa ulkomaille. Matkakirjailijan uransa Rislakki aloitti kuitenkin parodialla "Sankarimatkailija" (1930), jossa maailmanympärimatkailijan kertomusta kuvitetaan toistuvasti samalla epäselvällä valokuvalla, jonka tekijä otti Helsingin Eteläsatamassa. Välillä kyseessä on "Intianmeri ilta-auringon valossa", välillä "Atlantin valtameri aamuauringon valossa".


title: Ensio Rislakki

text: Rislakki on tunnettu myös näytelmäkirjailijana ja elokuvakäsikirjoittajana. Hänen suosittuihin huvinäytelmiinsä kuuluvat muun muassa "Tapahtui kaukana" (1937) "Ruma Elsa" (1949), "Kunnioittaen" (1952) ja "Musta Saara" (1957). Kolme edellä mainittua näytelmää on myös filmattu Edvin Laineen toimiessa ohjaajana. Nimimerkillä Valentin Rislakki kirjoitti myös alkuperäiskäsikirjoituksia Suomen Filmiteollisuudelle. Yhdessä Ilmari Turjan kanssa hän laati käsikirjoituksen suosittuun komediaelokuvaan "Lapatossu" (1937). Elokuvan jatko-osat "Lapatossu ja Vinski olympiakuumeessa" (1939) sekä "Tavaratalo Lapatossu ja Vinski" Rislakki kirjoitti itse. Yhdessä Erkki Karun kanssa hän käsikirjoitti Glory Leppäsen ohjaaman elokuvan "Onnenpotku" (1936). Se oli ensimmäinen suomalaisen naisohjaajan tekemä elokuva.


title: Ensio Rislakki

text: Rislakki oli tuottelias kirjailija, joka julkaisi useita teoksia lähes vuosittain:


title: Sakkara

text: Sakkara (arabiaksi: سقارة) on paikka Egyptissä 30 kilometriä Kairosta etelään, Memfisin vieressä. Sakkarassa on suuri hauta-alue, jolla sijaitsee useita pyramideja. Sakkaran nekropolis on 2,5 kilometriä pitkä ja leveä. Juuri sen pohjoispuolella on Abusirin pyramidialue.


title: Sakkara

text: Sakkarassa oli 11 kuninkaallista pyramidia, enemmän kuin missään muussa paikassa Egyptissä. Faraoiden pyramidien lisäksi alueella on sivupyramideja, kuningattarien pyramideja ja Shepseskafin suuri mastaba sekä satoja hautoja, joista vanhimmat ovat 1. dynastian ajalta.


title: Sakkara

text: Sakkaran suurin pyramidi on Djoserin porraspyramidi 3. dynastian ajalta. Muut faraot, jotka rakennuttivat alueelle hänen jälkeensä omat pyramidinsa, olivat Sekhemkhet, Userkaf, Djedkare-Isesi, Unas, Teti, Pepi I, Merenra, Pepi II, Ibi ja Merikare tai Menkauhor.


title: Valentin

text: Valentin on monissa maissa esiintyvä miehen etunimi, lyhennetty muoto Valentinus-nimestä. Nimi johtuu latinan sanasta "valens", joka merkitsee "tervettä" ja "voimakasta". Nimen naispuolinen vastine on Valentina.


title: Valentin

text: Suomessa Valentinin nimipäivä on 14. helmikuuta, joka on katolisessa kirkossa Pyhän Valentinuksen muistopäivä ja tunnetaan myös ystävänpäivänä. Vuoden 2009 loppuun mennessä "Väestörekisterikeskuksen" mukaan Valentin-nimen on Suomessa saanut 2 893 miestä ja alle 20 naista.Valentin on myös seuraavien henkilöiden käyttämä nimi:Nimi Valentin esiintyy myös sarjakuvassa Linda ja Valentin, joka tunnetaan paremmin nimellä Avaruusagentti Valerian.


title: Heikki Vaanila

text: Heikki Vaanila tarkoittaa seuraavia:


title: Paaman kieli

text: Paama on malaijilais-polynesialainen kieli, jolla on noin 6 000 puhujaa Vanuatulla. Kielellä on kaksi murretta, pohjois- ja eteläpaama. Kielellä ei ole virallista asemaa.


title: Amiens SC

text: Amiens SC on vuonna 1901 perustettu ranskalainen jalkapalloseura Amiensin kaupungista, Sommen departementista.


title: Voikukka

text: Voikukka ("Taraxacum officinale") on usein rikkaruohona pidetty monivuotinen kasvi, joka leviää tehokkaasti siementensä avulla. Voikukka on kuitenkin myös kauppayrtti, johon viittaa nimessä esiintyvä "officinale" (officinalis tarkoittaa lääkkeenä käytettyä). Ympäri maailmaa tavataan useita voikukan alalajeja, joiden väliset erot saattavat olla hyvinkin vähäisiä.


title: Voikukka

text: Voikukan lehdet ovat noin 5–25 senttimetriä pitkiä ja muodostavat tiheän ruusukkeen, joka tukahduttaa muita kasveja ja jonka keskeltä nousee yksi tai useampi, maitomaista nestettä sisältävä varsi 4–30 cm:n korkeuteen. Lehdet ovat varjoisemmissa paikoissa sileäreunaisempia ja aurinkoisemmissa paikoissa jopa huomattavan sakarareunaisia.


title: Voikukka

text: Jokaisen varren päässä on halkaisijaltaan 2–5 cm oleva kirkkaankeltainen kukinto, mykerö, joka on päivällä avoin ja sulkeutuu yön ajaksi. Mykerö muistuttaa ulkonäöltään yhtä kukkaa, mutta on itse asiassa muodostunut useista sadoista pienistä kukista, joista jokaisessa on kaikki tavallisen kukan osat: terälehdet, verholehdet, heteet ja emi. Teriön muodostaa viisi keltaista, yhteen kasvanutta kapeaa terälehteä, jotka osoittavat samaan suuntaan ja muodostavat kielimäisen teriön. Kukkien teriöt ovatkin mykerön näkyvin osa. Niiden alla ovat valkoiset haivenmaiset verholehdet, jotka jäävät mykerön sisään piiloon. Alimpana verholehtien alla on sikiäin. Emin vartalo ulottuu koko kukan läpi, ja kaksihaarainen luotti on ylimpänä terälehtien yläpuolella. Heteiden ponnet ovat osittain kasvaneet yhteen ja muodostavat torven emin vartalon ympärille. Mykerön alla on vielä joukko vihreitä suojuslehtiä, jotka muistuttavat yksinkertaisten kukkien verholehtiä mutta eivät kuulu mihinkään mykerön kukista.


title: Voikukka

text: Suurin osa voikukista lisääntyy apomiktisesti eli ilman pölytystä kehittyneistä siemenistä. Kun sikiäin kypsyy pähkylähedelmäksi, kukka lakastuu, mutta pähkylän lisäksi myös haivenmainen verhiö jää jäljelle, jolloin koko mykeröstä tulee valkoinen haivenpallo. Haivenet toimivat ikään kuin laskuvarjona, jonka avulla pähkylät ja niissä olevat siemenet voivat tuulen mukana kulkeutua pitkänkin matkan päähän uusiin kasvupaikkoihin.


title: Voikukka

text: Länsimaissa voikukkaa pidetään usein hyödyttömänä rikkaruohona, mutta esimerkiksi Kiinassa voikukkaa käytetään paljon yrttilääkinnässä. Voikukalla on monia terveydellisiä vaikutuksia ja sillä voi muun muassa puhdistaa verta ja sitä voidaan käyttää kuumeen laskemiseen. Voikukka sisältää myös paljon C- ja A-vitamiineja, kalsiumia, rautaa ja muita kivennäisaineita. Lehdet antavat myös vahvaa makua salaattiruokiin. Voikukan lehdet sisältävät muun muassa luteoliinia, apigeniinia ja apigeniiniglykosideja. Voikukkaa on länsimaissa arvostettu lähinnä sota-aikoina. Saksassa käytettiin molempien maailmansotien aikaan kuivattua voikukkaa kahvin korvikkeena. Samoin tehtiin myös Suomessa sota-aikoina. Voikukan juuri sisältää jopa 25 % inuliini-nimistä tärkkelystä, josta sotien aikana on valmistettu myös alkoholia.


title: Voikukka

text: Villan värjäyksessä voikukan tuoreista kukista saadaan alunalla purettamalla punaista ja keltaista sekä juurista samalla puretusaineella oranssinkeltaista väriä. Ilman puretusainetta voikukan juurista saadaan magentanpunaista ja kuparinruskeaa väriä. Irlannissa voikukkaa on käytetty myös violetiksi värjäämiseen.


title: Voikukka

text: Monia keltakukkaisia mykerökukkaisia kasveja saatetaan joskus sekoittaa voikukkaan. Tällaisia ovat esimerkiksi:


title: Bahrainin Grand Prix

text: Bahrainin Grand Prix () on Sakhirissa Bahrainissa ajettava Formula 1 -sarjan osakilpailu.


title: Bahrainin Grand Prix

text: Bahrainin Grand Prix ajettiin ensimmäisen kerran kaudella 2004. Kilpailu ajetaan Bahrain International Circuit -moottoriradalla. Radan pituus on 5,412 km ja 57-kierroksisen kilpailun yhteispituus on 308,238 km.


title: Bahrainin Grand Prix

text: Bahrainin Grand Prix oli kaikkien aikojen ensimmäinen Lähi-idässä ajettu Formula 1 -kilpailu. Se on ollut mukana kilpailukalenterissa kaudesta alkaen, jolloin Ferrarin Michael Schumacher voitti kilpailun. Kaudella 2005 voittaja oli Renault’n Fernando Alonso, kuten myös kauden 2006 kilpailussa, jolloin Michael Schumacher oli toinen ja Kimi Räikkönen kolmas.


title: Bahrainin Grand Prix

text: Bahrainin Grand Prix on ollut kauden ensimmäinen osakilpailu kausilla 2006 ja 2010. Kaudella 2010 kilpailun voitti Fernando Alonso, ensimmäisessä kilpailussaan Ferrari-tallin kuljettajana. Kauden 2010 kilpailu ajettiin Endurance-rataprofiililla. Tällöin radan pituus oli 6,299 km ja kierroksia ajettiin 49. Kokeilu ei ollut onnistunut ja rata palautettiin alkuperäiseen asuunsa 2011 kilpailua varten. Kaudella 2011 Bahrainin Grand Prix kuitenkin pudotettiin pois kilpailukalenterista maassa ilmenneiden levottomuuksien seurauksena.


title: SC Bastia

text: SC Bastia on vuonna 1905 perustettu ranskalainen jalkapalloseura Bastian kaupungista, Korsikan saarelta. Joukkueen suurimmat saavutukset ovat Ligue 2'n mestaruus 1968 ja Coupe de Francen mestaruus vuonna 1981.


title: SC Bastia

text: Kaudella 2018/19 seura pelaa Ranskan viidenneksi korkeimmalla sarjatasolla.


title: Oyn kieli

text: Oy on austroaasialainen kieli, jolla on noin 15 000 puhujaa Laosissa. Suurin osa kielen puhujista asuu Attapun provinssissa. Kieli jakautuu neljään murteeseen.


title: Venäjänsininen

text: Venäjänsininen on kissarotu.


title: Venäjänsininen

text: Venäjänsinisen historian uskotaan johtavan Venäjän Arkangeliin, jossa sinisiä kissoja kerrotaan pidetyn onnentuojina ja kotien kaunistuksina. Muun muassa keisarinna Elisabetin 1700-luvulla ja tsaari Nikolai I:n 1800-luvulla uskotaan pitäneen hovissaan lemmikkeinä venäjänsinisiä kissoja. Venäjältä näitä sinisiä kissoja kerrotaan päätyneen merimiesten mukana Englantiin 1800-luvun lopussa ja 1900-luvun alussa. Rotua kasvatettiin, mutta se ei kyennyt kilpailemaan suosiosta englantilaisten oman sinisen kissan, sinisen brittiläisen lyhytkarvan kanssa. Vähitellen kasvatus loppui kokonaan, alkaen uudelleen vasta 2. maailmansodan jälkeen. Amerikkaan ensimmäinen venäjänsininen saapui 1900-luvun vaihteessa. Pohjoismaissa venäjänsinisen kasvatus alkoi Tanskasta ja Ruotsista 1940- ja 1950-luvuilla. Suomessa syntyi yksittäiset pentueet jo 1960- ja 1970-luvuilla, mutta varsinainen kasvatustyö on alkanut 1980-luvulla.


title: Venäjänsininen

text:
Eräät tahot ovat nostaneet esille, että rodun omintakeisesta alkuperästä ei ole varmuutta, eikä varsinkaan keisarinnan tai tsaarin lemmikkinä olosta ole mitään todisteita.
Sen sijaan varmuudella venäjänsiniset ovat osallistuneet näyttelyihin Englannissa vuodesta 1875 lähtien. Lähteet tuovat ilmi myös, että suurin osa sen aikaisista rodun edustajista, jota kutsuttiin tuolloin monella nimellä kuten "Arkangeli" ja "Maltalainen", tuli kuitenkin Venäjältä.


title: Venäjänsininen

text: Periaatteessa toisen maailmansodan jälkeiset venäjänsiniset liittyvät vain heikosti "alkuperäiseen venäjänsiniseen", sillä Englannissa ja Skandinaviassa elvytettiin omat erilliset kantansa risteyttämällä niitä ruskeanaamiokuvioitujen siamilaisten kanssa. Siamilaiskasvatukseen saatiin näin myös sininen väri (sininaamiosiamilainen). Fennoskandiassa kasvatustyön tuloksena venäjänsinisten pää ja torso kasvoivat ja tunnusmerkiksi tulivat vihreät silmät, turkista tuli lyhyempi, tiukempi (lihakset tuntuvat selvästi silittäessä) ja tummempi kun taas brittivenäjänsinisistä tuli vaaleampia.. Venäjänsinisen kasvatus levisi myös Yhdysvaltoihin, jonne ensimmäiset kissat tuotiin Pohjoismaista, lähinnä Ruotsista, sekä Englannista.


title: Venäjänsininen

text: Yksiväristen kissojen esiinmarssi ei loppunut venäjänsiniseen, vaan rotukissoista löytyy myös kaksi muuta rotua, joissa hyväksytään vain sininen väri. 1960-luvun puolivälissä vakiintunut Korat, jonka pitkä historia vie itään, Thaimaahan ja jota pidetään siellä edelleen onnentuojana sekä Chartreux (alkuperämaa Ranska), joita alettiin kutsua nimellä "kartusiaani". Legendan mukaan nimi juontaa juurensa kartusiaanimunkkeihin, jotka ristiretkiltä palatessaan toivat siniset kissat Ranskaan. Eräät venäjänsinisen rodun historiaan perehtyneet kasvattajat ovat sitä mieltä, että korat ja venäjänsininen ovat alkuperältään sama rotu. Nykyinen venäjänsininen polveutuisi sinisistä kissoista, jotka kulkeutuivat kauppiaiden mukana idän silkkitietä Venäjän pohjoisiin satamakaupunkeihin. Kissalle kehittyi pohjoisen ilmastossa tiheä ja lyhyt, kylmää hyvin eristävä turkki. Teoriaa tukee muun muassa se, että koratin sinisessä turkissa on myös selvästi nähtävä tippaus.


title: Venäjänsininen

text:
Venäjänsininen on hoikka ja siro, voimakas ja elegantti. Se on notkea ja jäntevä, sulavaliikkeinen kissa. Venäjänsinisellä on kiilamainen pää, suuret avoimet korvat sekä suuret, vihreät silmät. Turkki on siniharmaa, hopeanhohtoinen ja samettinen. Venäjänsinisen turkin rakenne on hyvin poikkeava. Turkki on niin sanotusti kaksinkertainen eli turkin aluskarva on yhtä pitkää päällyskarvojen kanssa, joten se nousee hieman koholle. Hopeisen kiillon turkki saa karvojen hopeisista kärjistä, (eng. tipping). Häntä on aavistuksen muuta ruumista tummempi, koska siinä kulkee useimmiten tumma toistuva kuvio. Venäjänsinisiä saattaa erittäin harvoin syntyä myös valkoisena tai naamiokuvioisena (sininaamio), mitä pidetään kissanäyttelyiden arvioissa värivirheenä. Yhdysvalloissa ja Australiassa kasvatetaan sekä valkoisia että mustia ja tabbykuvioituja venäjänsinisiä kissoja.
Vaikka venäjänsinisellä on sama standardi (rotumääritelmä) pienin painatuseroin sekä Euroopassa (FIFe), Englannissa (GCCF) että Yhdysvalloissa (CFA, TICA), saattavat kissat erota toisistaan ulkonäöllisesti suurestikin maasta tai maanosasta riippuen juuri standardien eri painotuseroista johtuen.


title: Venäjänsininen

text: Luonteeltaan venäjänsininen on valpas ja avoin, älykäs, leikkisä ja sangen kovaääninen, vaikka usein sen väitetään olevan hiljainen. Tosin myös hiljaisia yksilöitä on. Venäjänsininen on ystävällinen ja arvokas, harkitsevainen ja utelias. Venäjänsinisellä on kissaeläimen riippumaton, itsenäinen luonne. Venäjänsininen on syvästi omaan perheeseensä ja omiin ihmisiinsä kiintyvä kissa. Luonteenpiirteiden vaihtelu on eri yksilöiden välillä luonnollisesti suurta.


title: Venäjänsininen

text: Venäjänsinisen suosio on ollut vakaata ja tasaista kasvatuksen alusta lähtien. Viime vuosina, varsinkin 2000-luvulla, rodun suosio on lisääntynyt voimakkaasti. Kasvatustoiminta on vilkasta, vuonna 2009 venäjänsinisiä rekisteröitiin Suomessa 111 kappaletta yhteensä 36 uudesta pentueesta.


title: Formula One Grand Prix (videopeli)

text: Formula One Grand Prix (lyhennettynä "F1GP", Pohjois-Amerikan markkinoilla nimellä World Circuit) on vuonna 1992 MicroProsen julkaisema tietokonepeli. Pelillä ei nimestään huolimatta ollut FIA:n lisenssiä eikä siinä ollut oikeita Formula 1 -kuljettajien nimiä. Peli simuloi aikansa Formula 1 -kisoja ja antoi pelaajalle vapaat kädet tallien, kuljettajien tai autojensa säätämiseen. Pelin suosio poiki kolme jatko-osaa, jotka kaikki julkaistiin PC:lle.


title: Formula One Grand Prix (videopeli)

text: Peli vei aikanaan ajopelien lajityyppiään suuresti eteenpäin. Vuotta aikaisemmin julkaistu Papyruksen Indy 500 ja F1GP olivat ensimmäiset vakavasti otettavat 3D-grafiikkaa käyttävät ajopelit. Vaikkakin Indy 500 toi ensimmäisenä monia lajityyppinsä piirteitä, F1GP oli yleisilmeeltään ja toiminnallisuudeltaan viimeistellympi, ja siinä pelaaja pystyi osallistumaan myös kokonaiseen F1-kauteen.


title: Formula One Grand Prix (videopeli)

text: Pelien tärkeyttä korostaa se, että ne olivat ensimmäisiä pelejä, jotka tarjosivat häivähdystä oikean kilpailumaailman fysiikasta ja ajotunnelmasta. Auton hallintaan tarvitsi samankaltaisia kykyjä kuin oikealla radalla. Molemmat myös tarjosivat alkeelliset mahdollisuudet muun muassa vaihdevälityksien ja siipikulmien muuttamiseen, jotka ennen kaikkea vaikuttivat auton käyttäytymiseen radalla. Yhtä lailla tärkeää olivat toimivat taustapeilit ja näyttävä uusintatila.


title: Formula One Grand Prix (videopeli)

text: Pelaajat tunnistivat nyt myös rataympäristön, pelin radat vastasivat oikeiden ratojen muotoa ja korkeuseroja. Ensimmäistä kertaa ajopelissä mutkaan ajettaessa tulonopeus vaikutti suoraan kierrosaikaan ja sekunnin tuhannesosien tarkkuus oli pelissä muutakin kuin koristelua varten. Pelaajalta vaadittiin nyt keskittymiskykyä virheiden ja vahinkojen välttämiseksi. Yhdessä kokonaisen 16 radan kauden kanssa ja täydellisen kisaviikonlopun mallintamisen kanssa, peli teki suuren vaikutuksen F1-faneihin.


title: Formula One Grand Prix (videopeli)

text: Pelin kaksi muuta mainitsemisen arvoista ominaisuutta ovat ajohelpotukset ja ajettavuus näppäimistöllä. F1GP:een oli rakennettu järjestelmä, joka salli naurettavan helpon oppimiskynnyksen. Riippuen päällekytketyistä helpotuksista, peli piti pelattavuuden helpon ajelupelin tasolta aina aikansa nykyaikaisimpaan simulaatiopeliin. Pelaajat pystyivät valitsemaan tuolloin kekseliäitä vaihtoehtoja, kuten ihanneajolinjan näyttämisen radassa, parhaan vaihdevaihtoehdon ynnä muuta. Pelin kannalta hyödyllisimmät avustukset olivat kuitenkin ohjaus ja jarrutusavustus. Pelin julkistamisen aikana nykyään yleisemmät rattiohjaimet olivat harvojen herkkua. Itse asiassa useimmat peliohjaimetkin olivat digitaalisia, jolloin niiden toiminta oli joko-tai-tyyppisiä, kuten näppäimistölläkin. Pelin suunnittelija Geoff Crammond kirjoitti peliin juuri nämä ohjaus- ja jarrutushelpotukset juuri tämän kytkintyyppisen toiminnan kompensoimiseksi.


title: Formula One Grand Prix (videopeli)

text: Pelissä oli mahdollisuus samanaikaiseen moninpeliin yhdeltä koneelta. Tämä onnistui siten, että kukin pelaaja sai ajaa omalla vuorollaan, ja kun pelaaja oli odottamassa vuoroaan, hoiteli tietokone ohjauksen varman päälle. Tällainen moninpeli ei tuottanut ehkä kunnon kilpailumahdollisuutta muita ihmispelaajia vastaan, mutta ainakin toi hauskuutta monille pelaajille. Huomattavaa oli myös se, että pelissä oli modeemipelimahdollisuus.


title: Formula One Grand Prix (videopeli)

text: Jukka Tapanimäki arvosteli F1GP:n Pelit-lehden ensimmäisessä numerossa, jossa peli sai huippuarvosanat.


title: Formula One Grand Prix (videopeli)

text: CU Amiga -lehti antoi pelille arvosanan 95%.


title: Formula One Grand Prix (videopeli)

text: Amiga Format -lehti arvioi pelin uudelleenjulkaisun arvosanalla 93%.


title: Amanu

text: Amanu on atolli Ranskan Polynesiassa. Se kuuluu Tuamotun saariryhmään. Saaren maapinta-ala on 9,6 neliökilometriä. Atollin keskelle jäävä laguuni on noin 240 neliökilometrin kokoinen. Amanun asukasluku oli 174 vuoden 2017 väestönlaskennassa. Eurooppalaiset saapuivat saarelle 1700-luvulla.


title: Eriet

text: Erie-intiaanit olivat Pohjois-Amerikan koillisosien intiaanikansa. He asuinalueensa levisivät Eriejärven etelärannalta New Yorkin osavaltion alueelta nykyiseen Pennsylvaniaan ja läntiseen Ohioon. Eriet kuuluivat irokeesien kieliryhmään ja heidän murteensa oli lähellä huronien murretta. Erieiden tarkkaa lukumäärää ei tiedetä, mutta sen on arveltu olleen vähintään 4 000 ja enintään 15 000 henkeä. Irokeeseja vastaan käyty sota (1654- 1656) hajotti erieiden kansakunnan ja pakolaiset muodostivat uusia heimoja tai liittyivät muihin.


title: Eriet

text: Erie-kansan Ensikosketus Euroopasta saapuneihin siirtolaisiin tapahtui vuonna 1615 lähellä Niagaran putouksia. Siellä ranskalainen Étienne Brûlé kohtasi ryhmän intiaaneja, jotka kuuluivat erieihin. Seuraavan vuosikymmenen puolivälissä katolinen pappi Joseph De la Roche Daillon vieraili Eriejärven rannoilla viettäen talven sikäläisten attiwendaronkien parissa. Saman talven aikana jesuiitat tekivät vierailuja myös erielhonain kyliin lyhentäen heidän nimensä muotoon "Erie". Nämä tapaamiset sekä jesuiittojen myöhemmät vierailut eriein kyliin jäivät mahdollisesti ainoiksi kontakteiksi eurooppalaisten ja eriein välillä. Uuden Hollannin ja Uuden Ruotsin siirtolaiset eivät useimpien aikalaistietojen mukaan tavanneet koskaan erieitä. Tosin muutama lähde kertoo "Black minqua"-nimellä kutsutuista intiaaneista, joilta ruotsalaiset saivat runsaasti turkiksia erilaisiin lahjoihin vaihdettuina. Joidenkin tutkijoiden mukaan Black minquat olivat Ohiossa asuvia erieitä, mutta tietoa ei ole pystytty vahvistamaan. Lähes kaikki erieistä saatu informaatio perustuu toisen käden tietoihin, lähinnä ranskalaisten pappien tekemiin muistiinpanoihin.


title: Eriet

text: Erieillä tiedetään olleen sotia algonkin-kielisiä heimoja vastaan ja vuonna 1635 oli "tuntematon algonkinheimo" onnistunut valtaamaan joitakin eriekyliä samannimisen järven länsipuolelta. Varsinaisia eriein päävihollisia olivat kuitenkin irokeesit. Heidän liittokuntansa mohawkit, senecat, oneidat, onondagat ja cayugat muodostivat rauhaa ajavan irokeesiliiton, jonka väitetään olleen esikuvana nykyiselle YK:lle. Rauhan levittäminen Pohjois-Amerikan mantereelle osoittautui kuitenkin mahdottomaksi aikakautena, jolloin siirtolaiset tulivat. Irokeesiliitosta tuli sotilasliitto, jonka militaarinen voima kohdistui ensin heidän naapuriheimoihinsa, myöhemmin Uuteen Ranskaan. Irokeesit olivat metsästäneet omat maansa tyhjiksi ja päästäkseen mukaan siirtokuntien ja intiaanien väliseen turkiskauppaan irokeesien oli saatava uusia metsästysmaita. Näin alkaneet majavasodat levisi laajoille alueille irokeesien aloittaessa hyökkäyksensä lähisukuisten naapurikansojen kyliin.


title: Eriet

text: Erieiden ja irokeesien välinen sota vuosina 1653 - 1656 oli yksi julmimmista intiaanien historiassa. Alusta alkaen molemmat puolet ymmärsivät sodan merkitsevän jommankumman täydellistä tuhoa.. Sodan katsotaan alkaneen varhain 1653, kun irokeesiliiton senecat surmasivat joukon eriein rauhanneuvottelijoita. Eriet vastasivat verityöhön polttamalla erään senecojen kylän ja surmaamalla lähes sata soturia. Kun tieto tästä levisi muiden irokeesiliiton kansojen pariin, he solmivat väliaikaisen rauhan Uuden Ranskan kanssa saadakseen lisää sotatarvikkeita. Turvattuaan näin ranskalaisten mahdollisen tuen läntisimmät irokeesit valmistautuivat lopulliseen iskuun, jonka sotilaallista voimaa tehostivat Uudelta Hollannilta ostetut musketit. Myös erieillä saattoi olla joitakin tuliaseita, jotka he olivat saaneet Delawaren ruotsalaisten ja Marylandin brittien kanssa kauppaa käyvien susquehannockien välityksellä. Tämä seikka teki irokeesit varovaisiksi ja he keräsivät raakseen 1 200-1 800 seneca- ja onondaga-soturia ennen kuin uskalsivat aloittaa hyökkäykset erien maaseudulle.


title: Eriet

text: Kesällä 1654 irokeesiarmeija piiritti eriein pääkaupungin "Riguen", jonka suojissa odotti arviolta 3 000-4 000 erie-soturia valmiina puolustukseen. Alueella liikkuneiden ranskalaisten jesuiittapappien (nimeltä on mainittu Simon le Moine) mukaan kaksi nuorta irokeesien johtavaa sotapäällikköä oli pukeutunut Uuden Ranskan upseerien käyttämiin sotilastakkeihin antaakseen erieille kuvan, että eurooppalaiset ovat yhtyneet heidän sotajoukkoihinsa. . Samaan aikaan aloittivat itäiset irokeesit; mohawkit ja oneidat hyökkäykset susquehannockien kyliin eristäen heidät erie-liittolaisistaan.


title: Eriet

text: Eriejärveltä tulleet irokeesit käyttivät kanootteja suojinaan hyökätessään Riguen paalutettuun kylään. Ylhäältä varustuksilta ammutut nuolet kilpistyivät kanoottien kylkiin. Palavia soihtuja heittämällä ja pystyyn nostettuja kanoottejaan käyttämällä irokeesit pääsivät kiipeämään paaluvarustuksen päälle samalla kun taaemmaksi jääneet soturit suojasivat heitä muskettitulella. Eriet muodostivat lujan puolustuksen, mutta jesuiittojen mukaan he eivät voineet käyttää musketeitaan ruudin puuttumisen vuoksi. Irokeesien etujoukot eivät kuitenkaan helpolla päässeet puolustuksen läpi, sillä eriet vastasivat tulitukseen myrkkynuolilla. Lopulta taistelu päättyi irokeesien voittoon erieiden paetessa muihin kyliinsä. Vaikka irokeesien voitto oli kiistaton, taistelu kavensi huomattavasti heidän soturiensa määrää ja he joutuivat jäämään tuhottuun paalukylään kahden kuukauden ajaksi hautaamaan vainajiaan ja hoitamaan haavoittuneitaan.


title: Eriet

text: Muuan irokeesien johdossa olleista onondaga-päälliköistä oli jälkeenpäin kuvaillut eriein rohkeutta ja sotataitoa ja maininnut Riguen paalukaupungin olleen taistelun jäljiltä verilammikoiden peitossa. Toivuttuaan Riguessa kokemistaan menetyksistä irokeesit jatkoivat erie-kylien hävittämistä kunnes koko kansa oli surmattu, vangittu tai ajettu pakosalle. Sota kesti lähes kaksi vuotta ja paikatakseen omia menetyksiään irokeesit adoptoivat runsaasti sotavankeja heimoihinsa.


title: Eriet

text: Ranskalaiset kartantekijät yrittivät paikallistaa vuodesta 1656 eteenpäin pakoon päässeiden eriein polkuja. Myös monet intiaanihistorian tutkijat ovat vuosisatojen aikana ottaneet erieiden myöhäisemmät vaiheet tarkan seulonnan alle. Varmana tietona pidetään, että erieihin kuuluvat Pennsylvanian ja Ohion honniasontit liittyivät yhteen. Heitä arvellaan olleen liki 2 000 ja he muodostivat mustat minquat. Nimi tuli mustasta nauhasta, joka kulki rintakehän poikki. Toinen tieto kertoo erie-pakolaisista jotka rakensivat paalukylän irokeesien maille erään suoalueen keskellä olevalle saarekkeelle. Sieltä he katosivat myöhemmin eri suuntiin. Paikka sai myöhemmin nimekseen Fort Island. Osa pakolaisista saapui Virginiaan loppuvuodesta 1656 ja asettuivat asumaan lähelle James Riverin putouksia Richmondissa. Tämä pakolaisryhmä nimettiin westoiksi ja he loivat hyvät kauppasuhteet Virginian ja Etelä-Carolinan britteihin.


title: Eriet

text: Marvin T. Smith kirjoitti alueen intiaanien kulttuurimuutoksista mittavan teoksen, jossa hän otti esiin myös westot ja näiden vahvan kytköksen eriekansaan.


title: Eriet

text:
Erie-kansan nimi oli lyhenne huron-intiaanien tai irokeesien sanasta "erielhonan", joka tarkoitti pitkää häntää. Nimi viittasi vuoripanttereihin, jotka elivät eriein kansoittamilla alueilla. Ranskalaisten käyttämä nimi oli "Nation du Chat", joka merkitsi kissakansaa. Englanninkielinen nimi "People of the Panther" kuvasi samaa asiaa. Osa 1900-luvun historioitsijoista arvelee, että eriein nimi saattoi merkitä myös pesukarhua, mutta ranskalaisten löytöretkeilijöiden vanhoissa kirjoituksissa on useita mainintoja Erie-järven alueen villikissoista. Eriet tunnettiin lähinnä kantamistaan eläimentaljoista, joissa roikkui pitkä häntä. Erieillä oli useita suuria kyliä ja he jakaantuivat moniin ryhmiin, joista on mainittu nimeltä "kentaienton", "rigue" ja "honniasontkeronon" ("mustat minquat").
Irokeesikansat tavoin eriet olivat maanviljelijöitä. Heidän asumuksensa olivat irokeeseille tyypillisiä pitkiä taloja ja kylät oli suojattu tukevin paaluvarustuksin. Heidän pääkaupunkinsa Rigue tarkoitti "pantterin paikkaa". Näyttääkin siltä, että kuului merkittävänä osana eriekulttuuriin. Pantteria palvottiin, se symboloi heidän kansaansa ja vartioi heidän kyliään. Yleinen tapa oli rakentaa paalukylä järven tai joen rantamille, mieluiten jyrkänteiden reunoille tai muihin vastaaviin paikkoihin. Kylien pinta-ala oli noin 80 aaria ja niissä saattoi olla 50 taloa. Kylän keskelle oli kaivettu suuri kuoppa, jossa paloi ikuinen tuli. Kaiken kaikkiaan kyliä ja kaupunkeja on ollut kymmenittäin, suurin osa nykyisen Ohion seuduilla. Ranskalaisten tekemien muistiinmerkintöjen mukaan erieitä hallitsi kuningatar, jota kutsuttiin nimellä "Yawagia" ja jota pidettiin kansakunnan "Äitinä" ja "Rauhanpitäjänä".


title: We are the Superlative Conspiracy

text: WeSC () on ruotsalainen vuonna 1999 perustettu vaatemerkki, joka on ollut 2000-luvun suosittu vaatemerkki Euroopassa erityisesti nuorten keskuudessa.


title: We are the Superlative Conspiracy

text: WeSC:n perustajat ovat lumilautailijoita tai skeittareita. Omien sanojensa mukaan he luovat katumuotia, eivät pelkästään "vaatteita".


title: We are the Superlative Conspiracy

text: WeSC on tunnettu erityisesti monissa eri väreissä valmistettavista vaatteistaan, joissa esiintyvät suurikokoiset painokuvat. WeSC valmistaa myös asusteita, lastenvaatteita, kuulokkeita sekä liinavaatteita.


title: We are the Superlative Conspiracy

text: Tunnettuja suomalaisia WeSC:n vaatteiden käyttäjiä ovat olleet muun muassa Beats And Styles -yhtyeen Alimo ja Control sekä The Crash -yhtyeen Teemu Brunila. Lisäksi lumilautailija Jussi Oksanen sekä rullalautailija Tuukka Korhonen ovat WeSC:n yhteistyökumppaneita, "WeAktivisteja".


title: We are the Superlative Conspiracy

text: Omia myymälöitä WeSC:lla on 21 kappaletta kolmella eri mantereella, Euroopan lisäksi Aasiassa ja Pohjois-Amerikassa.Edellisten lisäksi WeSC on edustettuna myös seuraavissa maissa jälleenmyyjien kautta:


title: VRML

text: VRML ("Virtual Reality Modeling Language" eli virtuaalitodellisuuden kuvauskieli) on tiedostomuoto, jolla esitetään kolmiulotteista interaktiivista vektorigrafiikkaa. VRML on suunnattu erityisesti Web-käyttöön.


title: VRML

text: Voimassa oleva standardi on VRML97 (ISO/IEC 14772-1:1997) vuodelta 1997.


title: VRML

text: VRML:n seuraajaksi on kehitetty XML-pohjainen X3D (ISO/IEC 19775-1).


title: Valssaus

text: Valssaus on metallin muokkaamista, jossa muokattava metallikappale kulkee valssaimen rullien eli valssien välistä. Muokkauksessa myös metallin rakenne muuttuu lujemmaksi. Valssaamalla valmistetaan esimerkiksi metallilevyä paksummasta aihiosta tai metalliprofiilia pyöreästä langasta. Mikäli valssit ovat vapaasti pyörivät, puhutaan vetovalssauksesta tai turkinpäävedosta. Valssituoli on yksi valssipari ja valssaimessa tai valssilinjassa on yleensä useampia valssituoleja. Tyypillisessä kuumavalssauslinjassa on ensin esivalssain, jossa aihiota ajetaan useita kertoja edestakaisin ja vasta tämän jälkeen aihio ajetaan linjan hienovalssituolien läpi.


title: Valssaus

text: Kuumavalssaus suoritetaan kuumalle metallikappaleelle, jonka lämpötila on yli rekristallisaatiolämpötilan. Kuumavalssaus on metallin kuumamuokkausta.


title: Valssaus

text: Kuumavalssauksessa teräsaihiota muokataan 800-1200 asteessa valssaimen valssien välissä useita kertoja, jolloin sen karkea rakenne hienonee pienirakeiseksi austeniitiksi. Jäähdytysvaiheessa teräksessä tapahtuu faasimuutoksia.


title: Valssaus

text: Kuumavalssauksessa on mahdollista saada aikaan suuri plastinen muodonmuutos, mutta ennen kaikkea sillä pyritään karkean valuperäisen raerakenteen hienontamiseen.


title: Valssaus

text: Kylmävalssauksessa kappaleen lämpötila on alle rekristallisaatiolämpötilan, eli se on metallin kylmämuokkausta. Kylmävalssauksessa saavutetaan haluttu loppumitta, mittatoleranssi, pinnanlaatu ja lujuus.


title: Valssaus

text: Valssainlaitteisto koostuu yhdestä tai useammasta valssituolista ja valssattavan metallikappaleen mittaus-, jäähdytys- ja käsittelylaitteistoista. Valssituoleja on useita erityyppisiä:


title: Valssaus

text: Valssainlaitteistoa, jossa on sarjaan kytkettynä useita valssituoleja, kutsutaan tandem-valssaimeksi.


title: Valssaus

text: Valssauksessa on tavoitteena saada halutun mittainen lopputuote. Tärkein säätöparametri on valssirako, jolla tarkoitetaan työvalssien välistä rakoa. Tuotteen loppumittaan vaikuttavat lisäksi työvalssien litistyminen sekä syöttö- ja jättöjännitys, eli millä voimalla valssikitaan menevää tuotetta pidätetään tai valssattua tuotetta vedetään.


title: Valssaus

text: Tyypillisesti valssaukseen käytetään etukäteen laskettuja pistosarjoja, joista valitaan kyseessäolevalle materiaalille sopiva lähtö- ja loppupaksuus. Pistosarjojen määritykseen käytetään laskentamalleja, joissa otetaan huomioon mm. valssausgeometria, suurin sallittu valssausvoima, vedot, kitka ja materiaalin muodonmuutoslujuus. Kuumavalssauksessa mallinnetaan muodonmuutoslujuutta lämpötilan ja muodonmuutosnopeuden funktiona. Kylmävalssauksessa muodonmuutoslujuus riippuu materiaalin lujittumiskäyttäytymisestä.


title: Valssaus

text: Litteän nauhan valssauksessa pyritään saamaan mahdollisimman tasomainen lopputuote. Nauhan tasomaisuutta mitataan stressometrillä, jolla puolestaan ohjataan työ- ja tukivalssien vyöhykejäähdytystä ja valssien taivutusta. Työvalssit taipuvat prosessissa. Tätä kompensoidaan mykevöimällä (bombeeraamalla) työvalssit. Tällä tarkoitetaan sitä, että valssit ovat hiottu keskeltä hiukan paksummaksi kuin reunoilta. Nauha on tasomainen, kun sitä ei litistetä reunoiltaan tai keskeltä muuta aluetta enempää. Nauhan paksuuden suhteellinen profiili ei saa muuttua valssauksessa, jotta nauha säilyisi tasomaisena.


title: Valssaus

text: Lopputuotteen pinnanlaatuun voidaan vaikuttaa valssien hiontakarkeudella. Myös valssattavan tuotteen lähtötilan pinnanlaatu ja karheus sekä valssausreduktio vaikuttavat lopulliseen pintaan. Tuotteen puhtauteen vaikuttaa valssausnesteen puhtaus. Kaikkien irtopartikkelien joutumista valssien väliin on varottava, etteivät ne merkitse valssien pintaa tai valssaudu kiinni tuotteen pintaan. Valssien pinnalla olevat painumat ja kolot merkitsevät koko nauhan näppylävirheillä. Työvalssit on vaihdettava uusiin, kun niillä on valssattu työohjeissa säädetty kilometrimäärä tai tonnimäärä. Käytetyt valssit kunnostetaan valssihiontalaitteella. Kunnostuksen jälkeen valssilla on oltava säädetty vähimmäishalkaisija ja säädetty pintakovuus.


title: Valssaus

text: Valssauksessa käytetään lähes aina jotain nestettä. Nesteen tarkoituksena on voidella ja jäähdyttää prosessia. Kuumavalssauksessa käytetään lähes yksinomaan puhdasta vettä. Kylmävalssausprosesseissa käytetään yleisemmin öljyä. Myös muita nesteitä käytetään. Esimerkiksi alumiinifolion valssauksessa valssausnesteenä on kerosiini.


title: Valssaus

text: Valssausnesteen tarkoituksena on jäähdyttää työvalsseja ja toimia kitkaa alentavana voiteluaineena. Kylmävalssauksessa valssausneste muodostaa ohuen kalvon valssattavan materiaalin ja työvalssin väliin.


title: Maan vaippa

text: Maan vaippa on maapallon sisäinen kerros kuoren ja ytimen välissä.


title: Maan vaippa

text: Vaipan yläraja on "Mohorovicic-pinta (Moho)" noin 5–90 km syvyydessä. Alaraja on vaipan ja ulkoytimen välinen "Gutenberg-rajapinta", noin 2 900 km syvyydessä. Tilavuudeltaan se vie noin 80 % maapallon kokonaistilavuudesta ja massaltaan se vastaa 60 % Maan massasta.


title: Maan vaippa

text: Lämpötila ja paine kasvavat siirryttäessä alaspäin. Kuoren ja vaipan rajapinnalla lämpötila on 500–900 °C ja vaippa-ydin rajapinnalla lämpötila on noin 4 000 °C. Vaikka lämpötilat ovat korkeat, niin lähes koko vaippa on silti kiinteää kiviainesta. Sulaa esintyy poikkeusalueilla, kuten mannerlaattojen alityöntövyöhykkeillä tai pluumien kohdalla. Lämpötilan suurimmat muutokset tapahtuvat rajapintojen läheisyydessä. Vaipan keskiosien lämpötila on vaipassa tapahtuvan konvektion vuoksi tasaisempi.


title: Maan vaippa

text: Vaippaa ja ydintä tutkitaan mm. analysoimalla maanjäristysaaltoja (seismisiä aaltoja), joiden nopeus muuttuu riippuen aineen ominaisuuksista.


title: Maan vaippa

text: Kuori-, vaippa- ja ydinkerrokset eroavat kemialliselta koostumukseltaan. Vaipassa arvellaan olevan mm. peridotiittia ja granaattia. Siirtymäkerroksessa (vaihettumiskerroksessa 410–660 km) ylemmästä vaipasta alempaan vaippaan kivimateriaalin koostumus muuttuu vähitellen.


title: Maan vaippa

text: Vaipasta voidaan mekaanisten ominaisuuksien erojen (kerroksissa tapahtuva toiminta, kiven olomuoto) takia erottaa litosfääri, hyvin hitaasti virtaava astenosfääri, ja sen alla oleva kiinteämpi vaippa, ns. mesosfääri, jota ei saa sekoittaa ilmakehän mesosfääriin. Mesosfäärin paksuus on noin 2 000 km, noin 70 % vaipan paksuudesta.


title: Hehe

text: Hehe eli kihehe on noin 750 000 ihmisen Tansaniassa puhuma nigeriläis-kongolainen kieli. Useimmat sen puhujista asuvat Iringan alueella. Hehen läheisin sukulaiskieli on bena.


title: Heliopolis

text: Heliopolis (, egyptiksi Iunu) on muinaisen Egyptin kaupunki, joka tunnettiin Raamatussa nimellä "On". Heliopoliin kaupunki sijaitsee noin 8 km Kairosta koilliseen. Heliopoliissa oli mm. auringonjumala Ralle pyhitetty temppeli. Kaupunki tuhoutui persialaiskuningas Kambyses II:n hyökkäyksessä 525 eaa. ja vain obeliski jäi jäljelle.


title: Heliopolis

text: Myös Libanonin Baalbek on muinaiselta nimeltään Heliopolis.


title: Alajärven kirkko

text: Alajärven kirkko eli Gabrielin kirkko Alajärvellä Etelä-Pohjanmaalla on Carl Ludvig Engelin suunnittelema puinen ristikirkko. Se valmistui 1836 ja vihittiin käyttöön 1841. Kirkon rakennustöitä johtivat Heikki ja Jaakko Kuorikoski. Kirkko sijaitsee Alajärven länsirannalla kaupungin keskustan lähettyvillä. Verner Thomén maalaama alttaritaulu kuvaa Jeesuksen rukoustaistelua Getsemanen puutarhassa. Kirkossa on Kangasalan urkurakentamon 33-äänikertaiset urut. Kirkon sisäänkäynnin vieressä on Heikki Mikkilän veistämä vaivaisukko.


title: Alajärven kirkko

text: Kirkon paikalla sijaitsi 1749 kirkonrakentaja Antti Hakolan rakentama vanha, ensimmäinen kirkko. Siitä on jäljellä enää tapuli, joka on nyt nykyisen tapulin sisällä.


title: Alajärven kirkko

text: Nykyistä kirkkoa on remontoitu kahteen otteeseen. Ensimmäisen kerran vuonna 1896, jolloin kirkkoon rakennettiin lehterit tilan tarpeen kasvaessa. Lehtereiden ansiosta kirkkoon mahtui jopa 1 200 ihmistä. Kirkko remontoitiin toisen kerran sisältä 1996, jolloin maalattiin, korjattiin penkkejä ja äänentoistoa sekä seuraavana vuonna paanukatto uusittiin ja tervattiin.


title: Alajärven kirkko

text: Engelin piirtämä Alajärven kirkko ja läheiset Alvar Aallon suunnittelemat kirkonkylän julkiset rakennukset on luokiteltu Suomen valtakunnallisesti merkittäviin rakennettuihin kulttuuriympäristöihin.


title: Bissa

text: Bissa eli bisa on nigeriläis-kongolainen kieli, jolla on kaikkiaan noin 581 900 puhujaa. Heistä yli puolet asuu Burkina Fasossa, mutta puhujia on myös Togossa, Ghanassa ja Norsunluurannikolla. Kieli jakautuu muutamiin murteisiin.


title: Kate Moss

text: Katherine ”Kate” Moss (s. 16. tammikuuta 1974, Croydon, Surrey, Yhdistynyt kuningaskunta) on englantilainen supermalli ja muoti-ikoni. Hän nousi julkisuuteen 1990-luvulla grunge-ilmiön mukana ja teki läpimurtonsa yhdysvaltalaisen muotitalo Calvin Kleinin kohua herättäneissä mainoskampanjoissa. Langanlaiha ja malliksi lyhyt Moss erosi aloittaessaan ulkonäöllään aikaisemmista huippumalleista, ja hän vaikutti paljon 1990-luvun kauneusihanteisiin. Sittemmin Moss on tehnyt laajan uran näytös- ja valokuvamallina. Vuosina 2007–2010 hän myös suunnitteli menestyksekkäitä mallistoja Topshop-vaateketjulle.


title: Kate Moss

text: Uransa lisäksi Moss on usein ollut otsikoissa yksityiselämänsä ja päihteidenkäyttönsä takia.


title: Kate Moss

text: Moss syntyi 16. tammikuuta 1974 Addiscombessa, Croydonin esikaupungissa Lontoossa matkailutoimiston työntekijä Peter Mossin ja tämä vaimon Lindan (o.s. Shepherd) ensimmäisenä lapsena. Hänellä on myös lyhyen mallinuran tehnyt nuorempi veli Nick Moss sekä kaksi sisarpuolta isänsä uudesta avioliitosta. Mossin vanhemmat erosivat hänen ollessaan teini-ikäinen. Moss kävi koulunsa Ridgeway Primary Schoolissa ja Riddlesdown Collegiatessa, josta valmistui vuonna 1990.


title: Kate Moss

text: Mossin ura alkoi kun Storm-mallitoimiston perustaja Sarah Doukas huomasi hänet John F. Kennedyn kansainvälisellä lentoasemalla vuonna 1988 ja tarjosi hänelle mallisopimusta. Tuolloin neljätoistavuotias Moss oli ollut perheensä kanssa lomalla Bahamasaarilla ja odotti kentällä paluulentoa Lontooseen.


title: Kate Moss

text: Moss esitteli aluksi muotia nuortenlehdissä, ja esiintyi ensimmäisen kerran catwalkilla John Gallianon näytöksessä Pariisissa vuonna 1989. Samoihin aikoihin valokuvaaja Corinne Day valokuvasi Mossia "The Face"-lehdelle "The Third Summer of Love"-nimiseen muotiartikkeliin. Tuulisella rannalla otetut mustavalkoiset kuvat Mossista saivat paljon huomiota Lontoossa. Hänet lähetettiinkin seuraavaksi New Yorkiin kokeilemaan mallintöitä, mutta tuolloin menestymisen esteeksi nousi Mossin liian lyhyeksi koettu pituus, noin 170 senttimetriä. Seattlelaisen grunge-tyylin noustua suosioon Moss alkoi kuitenkin saada töitä, ja hänestä tuli trendin keulakuva muotimaailmassa. Suuren yleisön tietoisuuteen Moss nousi muotitalo Calvin Kleinin mainoskampanjoissa. Moss herätti paljon kritiikkiä hoikan kehonsa takia, ja häntä verrattiin 1960-luvun valokuvamalli Twiggyyn. Mossia ja hänen vanavedessään tulleita uusia malleja alettiin kutsua termillä "heroin chic", joka tarkoitti passiivista, huumeaddiktoituneen näköistä ulkomuotoa.


title: Kate Moss

text: 1990-luvulla Moss esiintyi monissa mainoskampanjoissa, muotilehdissä ja -näytöksissä, tehden töitä lähes jokaisen kuuluisan muotitalon ja muotivalokuvaajan kanssa. Hän julkaisi vuonna 1997 valokuvakirjan "Kate: The Kate Moss Book", joka sisälsi retrospektiivin eri valokuvaajien otoksia hänestä. 2000-luvulta lähtien Moss on keskittynyt lähinnä lehti- ja muotikuvauksiin, eikä häntä ole enää juurikaan nähty catwalk-mallina. Hän on edelleen yksi muotimaailman suosituimmista malleista, ja myös useat taiteilijat, kuten Tracey Emin ja Sam Taylor-Wood, ovat kuvanneet Mossia töissään. Lucian Freudin raskaana olevasta Mossista maalaama alastonmuotokuva myytiin Christie'sin huutokaupassa helmikuussa 2005 noin neljällä miljoonalla punnalla. Moss on myös esiintynyt monissa musiikkivideoissa ja tehnyt yhteistyötä muusikoiden kanssa, laulaen esimerkiksi Primal Scream -yhtyeen Bobby Gillespien kanssa dueton "Some Velvet Morning".


title: Kate Moss

text: Mallintöiden lisäksi Moss on saanut maineen muoti-ikonina, ja vuosina 2007–2010 hän suunnittelikin myös menestyksekkäitä vaatemallistoja englantilaiselle Topshop-valmisvaateketjulle. Moss on myös tuottanut hajuvesivalmistaja Cotyn kanssa neljä hänen nimeään kantavaa hajuvettä vuodesta 2007 lähtien.


title: Kate Moss

text: Mossin yksityiselämä on lähes hänen koko uransa ajan kiinnostanut erityisesti Ison-Britannian keltaista lehdistöä. Uransa alussa hän seurusteli valokuvaaja Mario Sorrentin kanssa, joka myös kuvasi hänen ensimmäisiä Calvin Klein-mainoksiaan. 1990-luvulla otsikoihin nousi hänen suhteensa näyttelijä Johnny Deppiin, minkä päättymisen jälkeen vuonna 1998 hän hakeutui hoitoon psykiatriselle The Priory-yksityisklinikalle. 2000-luvun alussa Moss seurusteli lehtikustantaja Jefferson Hackin kanssa, ja sai tämän kanssa tyttären, Lila Gracen (s. 2002). Pari erosi kuitenkin pian lapsen syntymän jälkeen.


title: Kate Moss

text: Hackin jälkeen Mossin suhde päihdeongelmaiseen muusikko Pete Dohertyyn herätti paljon kohua. Moss joutui tuolloin myös itse huumeskandaalin keskelle, kun syyskuussa 2005 videonauha hänestä käyttämässä kokaiinia lontoolaisessa levytysstudiossa vuoti julkisuuteen tabloidi "The Daily Mirrorin" kautta. Kohun aikana useat Mossin työnantajat, kuten Burberry ja H&M, päättivät lopettaa mainossopimuksensa hänen kanssaan. Moss teki julkisen anteeksipyynnön ja hakeutui kuukaudeksi päihdehoitoon Meadows-yksityisklinikalle Arizonaan, Yhdysvaltoihin. Palattuaan vuoden 2006 tammikuussa Iso-Britanniaan hän joutui huumeidenkäytöstä myös poliisikuulusteluun ja sosiaalityöntekijät arvioivat hänen kyvykkyytensä tyttärensä huoltajana toimimiseen.


title: Kate Moss

text: Moss avioitui pitkäaikaisen miesystävänsä, The Kills-yhtyeen kitaristi Jamie Hincen, kanssa heinäkuussa 2011.


title: Falkirk Wheel

text: Falkirk Wheel on Skotlannissa lähellä Falkirkin kaupunkia sijaitseva pyörivä venehissi, joka yhdistää Forth–Clyde-kanavan Union-kanavaan. Kanavien korkeusero on hissin kohdalla 35 metriä. Falkirk Wheel on ainoa pyörivä venehissi maailmassa.


title: Falkirk Wheel

text: Aiemmin kanavia yhdisti 1,5 kilometrin mittainen 11 sulun ketju, mutta ne poistettiin käytöstä ja purettiin 1933. Falkirk Wheel valmistui vuonna 2002. Sen rakentaminen maksoi 17,5 miljoonaa puntaa.


title: Falkirk Wheel

text: Hissi koostuu kahdesta symmetrisesti sijoitetusta altaasta, jotka ovat pyörivän kehikon molemmin puolin. Altaissa voidaan nostaa ja laskea jopa 600 tonnin kuormia pienellä voimalla altaiden tasapainon ansiosta.


title: Lävistäjämatriisi

text: Lävistäjämatriisi eli diagonaalimatriisi on neliömatriisi, jonka päälävistäjän ulkopuoliset alkiot ovat nollia. Päälävistäjän alkiot voivat olla nollia, eli myös nollamatriisi on diagonaalimatriisi. Siten "n×n"-matriisi D = (d) on lävistäjämatriisi vain jos:


title: Lävistäjämatriisi

text: Yhtäpitävästi voidaan määritellä lävistäjämatriisi sanomalla, että se on sekä ylä- että alakolmiomatriisi. Esimerkiksi matriisi


title: Lävistäjämatriisi

text: on lävistäjämatriisi. Koska diagonaalimatriisin alkiot kiinnittää ainoastaan yksi indeksi, ne voidaan kirjoittaa myös yksiulotteisena taulukkona. Esimerkiksi yllä oleva esimerkkimatriisi voidaan kirjoittaa kompaktimmin


title: Lävistäjämatriisi

text: Termi "lävistäjämatriisi" voi joskus viitata myös "m×n"-matriisiin, jonka mahdollisesti nollasta poikkeavat alkiot ovat kohdissa a. Tässä (ja yleensä) kuitenkin tarkastellaan vain neliömatriiseja.


title: Lävistäjämatriisi

text: Jokainen lävistäjämatriisi on symmetrinen matriisi. Jos matriisin alkiot ovat kunnan formula_4 tai formula_5 alkioita, diagonaalimatriisi on myös normaali. Yksikkömatriisi "I" ja jokainen "m"×"n" nollamatriisi ovat lävistäjämatriiseja. Jokainen yksiulotteinen matriisi on myös lävistäjämatriisi.


title: Lävistäjämatriisi

text: Lävistäjämatriisi, jonka kaikki päälävistäjällä olevat alkiot ovat samoja, on nimeltään skalaarimatriisi, jolloin matriisi on muotoa formula_6, missä "I" on yksikkömatriisi. Skalaarimatriisit muodostavat matriisialgebran keskuksen eli vain skalaarimatriisit kommutoivat kaikkien samankokoisten matriisien kanssa.


title: Lävistäjämatriisi

text: Diagonaalimatriiseilla laskeminen on melko helppoa. Esimerkiksi ominaisarvot ovat tarkalleen matriisin diagonaalilla olevat alkiot. Vaikka matriisien kertolasku on yleensä työlästä, diagonaalimatriiseilla se on vaivatonta, sillä kahden lävistäjämatriisin tulo on välttämättä myös lävistäjämatriisi ja diagonaalimatriiseilla "A" ja "B"


title: Lävistäjämatriisi

text: Erityiseti korottaminen potenssiin on triviaalia, sillä jos "D" on "n×n"-diagonaalimatriisi,


title: Lävistäjämatriisi

text: Tätä ominaisuutta voidaan käyttää tehokkaasti hyväksi matriisien potenssiinkorottamisessa yleisemminkin, jos tutkittava matriisi sattuu olemaan diagonalisoituva.


title: Lävistäjämatriisi

text: Lävistäjämatriisi formula_9 on ortogonaalinen, jos


title: Lävistäjämatriisi

text: eli toisin sanoen


title: Kunda

text: Kunda () on epäitsenäinen kaupunki Suomenlahden rannikolla Pohjois-Virossa. Se kuuluu Viru-Nigulan kuntaan Länsi-Virumaan maakunnassa. Kundan asukasluku on 3 669 (2010), pinta-ala 10,01 neliökilometriä ja asukastiheys 366 asukasta neliökilometrillä.


title: Kunda

text: Vuoden 2017 kuntauudistuksessa Kundan kaupunki, itävirumaalainen Aseri ja Viru-Nigulan kunta yhdistettiin uudeksi Viru-Nigulan kunnaksi ja Kunda menetti itsenäisen asemansa. Kunda on Viru-Nigulan kunnan keskus.


title: Kunda

text: Kundassa on 1860-luvulla perustettu sementtitehdas, joka uudistettiin perusteellisesti 1990-luvulla. Sementtiyhtiö omistaa Kundan tavarasataman, jonka kautta kuljetetaan tavaraa vuosittain 1,5 miljoonaa tonnia.


title: Kunda

text: Kaupungissa sijaitsee Estonian Cell -yhtiön sellutehdas, joka tuottaa haapasellua 160 000 vuodessa. Tehdas aloitti toimintansa vuonna 2006.


title: Kunda

text: Muu elinkeinorakenne muodostuu palveluista ja pienteollisuudesta.


title: Kunda

text: Kundan läheltä on löydetty todisteita Viron vanhimmista metsästys- ja kalastusyhdyskunnista. Yhdyskunnat ovat olleet olemassa noin 6 500 vuotta ennen ajanlaskun alkua.


title: Kunda

text: Suomalaisten kalastajien tiedetään käyneen keskiajalla kauppaa Kundan alueella. He vaihtoivat suolaa ja kuivattua silakkaa virolaisilta sisämaan talonpojilta saatuun rukiiseen.


title: Kunda

text: Kunda sai alkunsa Aleksanteri I:n perustaessa sataman Kundajoen suulle.


title: Kunda

text: Vuoden 2011 väestönlaskennan mukaan Kundan kaupungissa oli 3 422 asukasta, joista 2 175 (63,6 %) oli virolaisia, 1 041 (30,4 %) venäläisiä ja 204 (6,0 %) muita kansallisuuksia. Kaupungissa on sekä vironkielinen että venäjänkielinen koulu.


title: Kunda

text: Seinäjoki on ollut Kundan suomalainen ystävyyskunta. Suhteet Kundan ja Seinäjoen välillä solmittiin vuonna 1994. Tämän vuoksi muun muassa Seinäjoen sosiaalialan oppilaitoksella on kaupungin vanhustenhuollon organisoimiseksi yhteistyöhankkeita ja lisäksi Seinäjoen ammatillinen aikuiskoulutuskeskus on vienyt Kundan sementtitehtaaseen ammattitaitoa.


title: Zeppo Marx

text: Zeppo Marx (25. helmikuuta 1901 – 30. marraskuuta 1979), oikealta nimeltään Herbert Manfred Marx, oli viidestä Marxin veljeksestä nuorin, ja hän oli enemmänkin juonen kehittäjä kuin vitsailija. Hän näytteli vain viidessä Paramount-elokuvassa ja veljesten siirryttyä MGM:lle, tuli Zeposta yhdessä Gummon kanssa Grouchon, Harpon ja Chicon managereja. Hän esitteli myös koulutoverinsa Lana Turnerin elokuva-alalle.


title: Zeppo Marx

text: Zeppo Marx esiintyi viidessä elokuvassa.


title: Mamadou Diabaté

text: Mamadou Diabaté (s. 1975, Kita) on malilainen koran soittaja. Hän on asunut vuodesta 1996 lähtien Yhdysvalloissa. Hänen ensimmäinen albuminsa, "Tunga", julkaistiin levy-yhtiö Alula Recordsin kautta vuonna 2000.


title: Suiko

text: Suiko (, 554–15. huhtikuuta 628) oli perinteisen vallanperimysjärjestyksen mukaan Japanin 33. hallitsija ja ensimmäinen maata varmuudella hallinnut keisarinna.


title: Suiko

text: Suiko nousi valtaistuimelle keisari Sushunin jälkeen vuonna 592. Soga-klaanin päämies Soga Umako murhautti Sushunin, sillä keisari oli ollut liian itsenäinen; Sushun oli nostettu valtaistuimelle Soga- sekä Mononobe- ja Nakatomi-klaanien välisen ja Soga-klaanin voittaman valtataistelun seurauksena. Suiko oli Sushunin nuorempi sisar, Soga Umakon sisarentytär ja aiemman keisari Bidatsun vaimo. Hänen isänsä oli keisari Kimmei. Suikon valtaannousu merkitsi huomattavaa poikkeusta perinteestä, sillä vaikka Japanilla oli ollut legendaarisia naishallitsijoita, edellisinä vuosisatoina kaikki keisarit olivat olleet miehiä.


title: Suiko

text: Soga-klaanin jäsenet olivat buddhalaisia, joten uskonto levisi Japanissa Suikon hallinnon aikana. Soga no Umako nimitti Suikon sijaishallitsijaksi prinssi Shōtokun, joka oli vastuussa monista uudistuksista: maassa otettiin käyttöön kiinalainen kalenteri ja byrokraattinen hallintojärjestelmä, keisarista tehtiin absoluuttinen hallitsija ja maahan tuotiin kiinalaisia ja korealaisia käsityöläisiä.


title: Bloodbath

text: Bloodbath on vuonna 1998 perustettu ruotsalainen death metal -yhtye. Yhtye julkaisi vuonna 2000 "Breeding Death" -EP:n, jossa laulajana toimi Mikael Åkerfeldt (Opeth), rumpalina Dan Swanö (Edge of Sanity, Nightingale ja monta muuta), kitaristina Anders Nyström (Katatonia, Diabolical Masquerade) ja basistina Jonas Renkse (Katatonia, October Tide). Kaksi vuotta myöhemmin yhtye julkaisi esikoisalbuminsa "Resurrection Through Carnage".


title: Bloodbath

text: Vuonna 2004 Mikael Åkerfeldt jätti yhtyeen voidakseen keskittyä enemmän Opethiin ja hänen korvaajakseen yhtyeeseen liittyi Peter Tägtgren (Hypocrisy, Pain). Kokoonpanoon liittyi myös Martin Axenrot (Witchery, Satanic Slaughter, Opeth), minkä myötä Dan Swanö vaihtoi rummuista kitaraan. Tällä kokoonpanolla yhtye julkaisi vuonna 2004 toisen albuminsa, "Nightmares Made Fleshin".


title: Bloodbath

text: Helmikuussa 2005 Tägtgren jätti yhtyeen aikatauluongelmien vuoksi. Mikael Åkerfeldt palasi yhtyeeseen samana vuonna esiintyäkseen yhtyeen kanssa Saksan Wacken Open Air -festivaaleilla. Esiintyminen kuvattiin ja se julkaistiin DVD:nä sekä levynä vuonna 2008 nimellä "Wacken Carnage". Julkaisun jälkeen Åkerfeldt jätti yhtyeen kertaalleen. Syyskuussa 2005 Bloodbath aloitti uuden laulajan etsinnän.


title: Bloodbath

text: Elokuussa 2006 Dan Swanö erosi yhtyeestä musiikillisten erimielisyyksien vuoksi. Maaliskuussa 2007 yhtye ilmoitti julkistavansa uuden kokoonpanon lähiaikoina ja julkaisevansa mini-cd:n loppukesästä.


title: Bloodbath

text: Tammikuussa 2008 Mikael Åkerfeldt palasi jälleen laulajaksi ja samalla yhtyeeseen liittyi Per Eriksson. Tällä kokoonpanolla yhtye nauhoitti ja julkaisi "Unblessing the Purity" -EP:n, sekä kolmannen pitkäsoittonsa, "The Fathomless Masteryn".


title: Bloodbath

text: Huhtikuussa 2012 Mikael Åkerfeldt jätti yhtyeen lopullisesti. Syksyllä 2014 Bloodbath ilmoitti Nick Holmesin liittyneen yhtyeeseen laulajaksi. Holmes tunnetaan parhaiten Paradise Lost -yhtyeen laulajana.


title: Bloodbath

text:
Yhtye on esiintynyt Suomessa kolmesti: Pellavarock-festivaaleilla vuonna 2008 ja Tuska-festivaaleilla vuosina 2010 ja 2015.
Studioalbumit


title: Bloodbath

text: EP:t


title: Bloodbath

text: Livealbumit


title: Ocicat

text:
Ocicat on uusi ja vielä suhteellisen harvinainen kissarotu. Rotu muistuttaa täplikästä oselottia, ja tästä ulkoisesta yhtäläisyydestä se on saanut nimensäkin. Ocicatissa ei kuitenkaan ole lainkaan oselotin tai muidenkaan villikissarotujen geenejä, vaan se on siamilaisen ja abessinialaisen risteytys.
Ensimmäisen ocicatin risteytti Virginia Daly Michiganin Berkleyssä vuonna 1964. Hän yritti jalostaa siamilaista, jolla olisi abessinialaisen tunnusomainen kuviointi. Ensimmäisen polven pentue muistutti abessinialaisia, mutta seuraavassa sukupolvessa syntyi kasvattajan tyttären Tongaksi nimeämä täplikäs pentu. Pentu kastroitiin ja myytiin lemmikiksi, mutta samoista vanhemmista syntyneet seuraavat täplikkäät kissanpennut olivat ensimmäiset ocicatien jalostukseen käytetyt kissat. FIFe hyväksyi rodun 1. kesäkuuta 1992.


title: Ocicat

text: Ocicateilla on viiteen ryhmään jaettuna yhteensä 12 rotumääritelmän mukaista väriä. Väreistä hyväksytään ruskea, suklaa ja kaneli, niiden diluutiot sininen, lila ja beige sekä näiden kuuden värin hopeamuunnokset.


title: Ocicat

text: Ocicat on luonteeltaan usein hyvin eloisa ja leikkisä. Se tahtoo seurata omistajaansa kuin koiranpentu, eikä se halua jäädä yksin. Ocicatit ovat älykkäitä ja oppivat helposti temppuja.


title: Finaali

text: Finaali voi tarkoittaa ainakin seuraavia asioita:


title: Ba Cissoko

text: Ba Cissoko (s. 1967 Koundara, Guinea) on guinealainen koran soittaja. Hänen ensimmäinen studioalbuminsa oli lokakuussa 2003 ilmestynyt "Sabolan", joka julkaistiin levy-yhtiö Marabin kautta. Ba Cissoko asuu nykyään Marseillessa. Nimeä Ba Cissoko käytetään myös hänen yhtyeestään, johon Cissokon lisäksi kuuluu kolme muuta muusikkoa. Ba Cissokon isä oli griotti Kandara Cissoko.


title: Macchia

text: Macchia (, ) on välimerenilmaston alueella kasvavaa 2–4 metriä korkeaa pensastoa. Pensasto on kasvanut hakattujen lehtimetsien paikalle. Pensaita ovat muun muassa kataja, maruna ("Artemisia") ja myrtti ("Myrtus"). Macchia liitetään nimenomaan Korsikaan, mutta sitä kasvaa laajoilla alueilla Välimeren ympäristössä ja muualla maailmassa talvisateisen välimerenilmaston maissa. Pohjois-Amerikassa macchiaa vastaa pensasto chaparral.


title: Wilhelmi Malmivaara

text: Wilhelm "Wilhelmi" Malmivaara (vuoteen 1900 Malmberg, 13. helmikuuta 1854 Lapua – 12. tammikuuta 1922 Helsinki) oli suomalainen kirkkoherra, kansanedustaja, kirjailija ja virsirunoilija.


title: Wilhelmi Malmivaara

text: Lapuan pitäjänapulainen Niilo Kustaa Malmberg oli naimisissa Sofia Amanda Karolina Bergrothin kanssa. Heille syntyi kuusi lasta: Eliel, Ida Sofia, Gustaf, Frans, Lydia ja Julia. Lasten äiti kuoli 1851. Vuonna 1853 Niilo Kustaa avioitui uudelleen Helena Jaakontytär Huhtalan kanssa. Tästä avioliitosta syntyi Niilo Kustaan seitsemäs lapsi Wilhelm. Elämänsä viimeisenä iltana isä kutsui vuoteensa ääreen nelivuotiaan Wilhelmin, nuorimman lapsensa, ja sanoi tälle: "Tule, poikani, siunaamaan isää.". Nämä isän sanat jäivät velvoittavaksi kehotukseksi pojan sydämeen koko hänen elämänsä ajaksi.


title: Wilhelmi Malmivaara

text: Wilhelmi Malmivaara avioitui vuonna 1875 Karin Rajanderin kanssa. Avioliitosta syntyi yksitoista lasta: Ellen (Ella) Irene, Vilhelm Alarik, Karin Helena, Väinö Rafael, Aimo Gustaf, Yrjö Veikko, Saima Rakel, Arvi Einar, Vennu Bertel, Onni Jonathan ja Aili Edith. Surua Malmivaaran perhe koki paljon, sillä neljä lapsista kuoli yhden tai kahden vuoden iässä Kiuruvedellä ja lavantaudin raivotessa Lapualla kaksi tytärtä menehtyi kymmenen vuoden iässä sekä myös lasten äiti Karin. Kyynelten koulussa syntyi elävä virsi:


title: Wilhelmi Malmivaara

text: "Oi Herra jos mä matkamies maan"


title: Wilhelmi Malmivaara

text: "lopulla matkaa nähdä sun saan!"


title: Wilhelmi Malmivaara

text: "Oi, jos mä kerran"


title: Wilhelmi Malmivaara

text: "näkisin Herran kunniassaan."


title: Wilhelmi Malmivaara

text: Vk 631, Sv 251.


title: Wilhelmi Malmivaara

text: Vuonna 1902 Malmivaara avioitui uudelleen Hilma Hautalan kanssa. Tästä avioliitosta syntyivät Saimi Hilma Helena ja Maiju Sulamit.


title: Wilhelmi Malmivaara

text: Wilhelmi Malmivaaran isän kuoltua pojan ollessa nelivuotias perhe eli köyhyydessä. Pojan kasvatuksesta vastasivat äiti Helena ja holhoojaksi määrätty herännyt Sven Toppari. Ystäviensä kieltojen uhallakin äiti lähetti poikansa Orismalan tehtaan ruotsinkieliseen kansakouluun, jotta tämä voisi päästä Vaasan ruotsinkieliseen oppikouluun. Syksyllä 1864 Wilhelmi suoritti sisäänpääsytutkintonsa Vaasan yläalkeiskouluun. Voidakseen ylläpitää poikaansa koulukaupungissa päätti äitikin muuttaa sinne. Suurten nälkävuosien aika oli alkanut. Ilman ystäviltä saamaansa apua ei Helena Malmberg olisi voinut kouluttaa poikaansa Vaasassa. Ahtaalla olivat näinä aikoina heränneet talonpojatkin, mutta heiltä kuitenkin riitti ruoka- ja silloin tällöin raha-apuakin Niilo Kustaa Malmbergin leskelle ja pienelle pojalle. Ylioppilaaksi Wilhelmi pääsi Vaasasta 1874.


title: Wilhelmi Malmivaara

text: Malmivaara huomasi hurskaan äitinsä hartaan toiveen, että pojasta tulisi pappi. Niinpä tämä heti ylioppilaaksi päästyään aloitti yliopistossa papin opinnot ja suoritti jumaluusopillisen päästötutkinnon jo kahden vuoden perästä 1876 ja sai samana vuonna pappisvihkimyksen.


title: Wilhelmi Malmivaara

text: Ensimmäinen työpaikka Wilhelmi Malmivaaralle avautui Pohjois-Savossa Nilsiän kirkkoherran Karl Kiljanderin apulaisena 1876 Nilsiän vt. kirkkoherraksi hän siirtyi 1877 ja Kiuruveden pitäjänapulaiseksi 1879. Pohjanmaalle Paavolan kirkkoherraksi hän tuli 1892 ja Lapuan kirkkoherraksi 1900, jossa virassa palveli vuoteen 1921.


title: Wilhelmi Malmivaara

text: Keväällä 1881, kun Helena Malmberg oli tullut Lapualta poikaansa tervehtimään Kiuruvedelle ja kun Wilhelmi Malmivaara piti tuolloin pappilansa tuvassa rippikoulua, valtasi voimallinen herätys hänen oppilaidensa sydämet. Kerrotaan, että nähtyään näin omin silmin Jumalan ihmeen poikansa rippikoulussa Helena-äiti ei viipynyt kauempaa Kiuruvedellä. Hän "oli saanut mitä oli pyytänyt", ja Herran armoa ylistäen hän lähti jo seuraavana päivänä kotimatkalle. Tätä tapahtumaa on pidetty uudistuvan herännäisyyden alkuna ja liikkeen paimenen vihkimisenä vastaiseen tehtäväänsä. Rippikoulunuorisossa syntynyt herätys levisi kylästä kylään, talosta taloon. Noin 150 taloa ja torppaa avasi ovensa Herralle. Lapinsalon kylän liki kaikki 30 taloa olivat herätyksen piirissä.


title: Wilhelmi Malmivaara

text: Kiuruvedellä ollessaan Malmivaara alkoi toimittamaan "Hengellistä kuukauslehteä" vuoden 1888 alusta. Herännäisyyden elpymiselle julkaisulla oli huomattava vaikutus. Ensimmäisenä vuonna tilaajia oli 900 ja kymmenen vuoden päästä yli 3000. 130 vuotta myöhemmin 2018 lehden levikki oli noin 3800 kappaletta.


title: Wilhelmi Malmivaara

text: Vuonna 1892 perustettiin kirjakustannusosakeyhtiö "Herättäjä" Malmivaaran ja muutaman hänen ystävänsä aloitteesta. Herättäjän vuosikokoukset vuodesta 1893 lähtien ovat olleet suuria juhlatilaisuuksia. Nämä muodostuivat hartaustilaisuuksiksi, jotka ovat olleet hengellistä elämää herättäviä, virkistäviä sekä rakentavia. Juhlien nimeksi muotoutui "Herättäjäjuhlat", jotka kokoavat kymmeniä tuhansia kaksi viikkoa juhannuksen jälkeen pidettäviin seuroihin ja tapahtumiin. Wilhelmi Malmivaara perusti vuonna 1912 Sisälähetysseura Herättäjän, joka rekisteröitiin 1924. Kustannusosakeyhtiö Herättäjä ja Sisälähetysseura Herättäjä yhdistyivät vuonna 1950 nykyiseksi Herättäjä-Yhdistys ry:ksi.


title: Wilhelmi Malmivaara

text: Maallikkojohtoisesta herännäisyydestä muodostui Wilhelmi Malmivaaran aikana pappisjohtoinen, vahvasti kirkollinen herätysliike, johon Malmivaara kotiutti omaksumansa ehdottoman raittiusnäkökannan. Malmivaara toimi heränneiden johtohahmona. Yhteistyössä hänellä oli vahvasti mukana Mauno Rosendal ja Juho Malkamäki. Vuonna 1914 aloitti Lapuan Karhunmäellä toimintansa ensimmäinen heränneiden kansanopisto, jota on pidetty mainitun kolmikon työyhteyden muistomerkkinä. Malmivaaran ja Malkamäen työn tuloksena syntyi herätyksiä monille Etelä-Pohjanmaan paikkakunnille ja herätysliike lähti uuteen nousukauteen.


title: Wilhelmi Malmivaara

text: Kirkolliskokouksen jäsenenä Malmivaara oli 1898, 1908, 1913 ja 1918.


title: Wilhelmi Malmivaara

text: Malmivaara oli myös virsirunoilija. Vuonna 1893 hän uudisti herännyttä kansaa yhdistävän veisuukirjan "Siionin Virret". Hän myös korjasi kielellisesti Achreniuksen ja Ignatiuksen "Halullisten sieluin" "Hengelliset laulut."


title: Wilhelmi Malmivaara

text: Malmivaara oli isänsä veroinen saarnaaja ja isällinen, ja koskettava seurapuhuja. Hänen saarnojaan julkaistiin postuumisti kokoelmassa "Viestejä vaivatuille" (2 osaa, 1927–1933), jota on pidetty yhtenä parhaista suomalaisessa saarnakirjallisuudessa.


title: Wilhelmi Malmivaara

text: Wilhelmi Malmivaara toimi pappissäädyn jäsenenä vuosien 1897, 1899, 1900 ja 1904–05 säätyvaltiopäivillä sekä Suomalaisen puolueen kansanedustajana vuosina 1907–1914 ja 1917–1918 sekä Kansallisen Kokoomuksen 1918–1919. Vapautuksen edustajantoimesta hän sai sairauden takia 1920.


title: Wilhelmi Malmivaara

text: Malmivaara on kuulunut Eduskunnassa Kunnallis-, Laki- ja talous-, Pankki-, Perustuslaki-, Sivistys-, Suureen ja Ulkoasiainvaliokuntaan.


title: Nokia tune

text: Nokia tune on Nokian soittoääni, jota se käyttää kaikissa matkapuhelimissaan ja useimmissa TV-mainoksissaan. Se on osa Francisco Tárregan "Gran Valsia", mutta tästä huolimatta Nokia pitää sitä tavaramerkkinään. Vanhoissa Nokia-puhelimissa soittoääni olikin nimellä "Grande Valse". Nokian puhelimien käynnistysäänenä on lyhennetty versio Nokia tunesta.


title: Nokia tune

text: Suomessa Nokia on rekisteröinyt "Nokia tunen" mm. matkaviestintään ja leluihin liittyviin käyttötarkoituksiin.


title: Nokia tune

text: Anssi Vanjoki toi vuonna 1993 kappaleen nuotit Nokian viestintäjohtajalle Lauri Kiviselle, ja he valitsivat kappaleesta 13 sävelen katkelman tunnukseksi. Kivinen tilasi mainonnassa käytettävän kitaraversion tallenteen kitarataiteilija Timo Korhoselta. Ensimmäinen puhelinmalli, jonka soittoääneksi Nokia tune oli valittavissa, oli Nokia 2110.


title: Rosanne Cash

text: Rosanne Cash (s. 24. toukokuuta 1955 Memphis, Tennessee) on yhdysvaltalainen laulaja-lauluntekijä. Hänen monipuolisen musiikkinsa perusta on ollut kantrimusiikissa. Rosanne Cash on Johnny Cashin vanhin tytär ensimmäisestä avioliitosta Vivian Liberton kanssa.


title: Rosanne Cash

text: Cash sai Grammy-palkinnon vuonna 1985 kappaleellaan ”I Don't Know Why You Don't Want Me”. Cash tunnetaan nykyisin myös kirjailijana. Cash on konsertoinut Suomessa kaksi kertaa ensimmäisen kerran Helsingin Vanhalla ylioppilastalolla 6. toukokuuta 2013 ja toisen kerran Helsingissä Savoy teatterissa 23.8.2016


title: Inuliini

text: Inuliini on hedelmäsokerista muodostunut varastopolysakkaridi, jossa on 30–50 monosakkaridia. Inuliinia esiintyy maa-artisokan lisäksi monissa muissakin kasveissa muun muassa sipulissa, parsassa, banaanissa, rukiissa, vehnässä ja ohrassa sekä asterikasvien, kuten daalian, voikukan ja sikurin juurissa ja juurimukuloissa.


title: Inuliini

text: Inuliinia käytetään elintarviketeollisuudessa makeutusaineena. Se sisältää noin kolmanneksen vastaavan sokerimäärän energiasta.


title: Inuliini

text: Inuliini on prebiootti. Se suosii ruoansulatuksessa maitohappobakteerien kasvua. Paksunsuolen bakteerien hajottaessa inuliinia syntyy hiilidioksidia ja metaania. Tämän vuoksi inuliini voi aiheuttaa siihen tottumattomille ihmisille ilmavaivoja.


title: Inuliini

text: Inuliinia voidaan käyttää solunulkoisen nestetilan mittaukseen.


title: Inuliini

text: 5.12.2007 julkaistun, elintarviketieteiden maisteri Marjo Misikankaan tekemän väitöskirjatutkimuksen mukaan paksusuolisyövän kasvaimet kehittyivät suuremmiksi kun ruoka sisälsi 10 prosenttia elintarvikkeissa kuidun lähteenä käytettävää inuliinia. Tutkimuksen mukaan kasvaimet pienenivät ja niiden lukumäärä väheni, kun ruokavalio sisälsi 10 prosenttia lakkaa, puolukkaa tai valkoherukkaa.


title: Inuliini

text: Suomalainen elintarviketeollisuus käyttää runsaasti inuliinia elintarvikkeiden rakenteen ja makeuden muokkaamisessa. Monet ns. kevyttuotteet sisältävät inuliinia. Inuliinia käyttämällä tiettyihin elintarvikkeisiin saadaan "paksu, kermamainen" rakenne ilman kerman sisältämää ravintomäärää.


title: Positiivisesti definiitti

text: Positiivisesti definiitti on matemaattinen käsite, joka liittyy seuraaviin asioihin:


title: Sukunimi

text: Sukunimi on henkilönnimi, joka periytyy suvussa. Sukunimet ovat harvinaisempi ilmiö kuin etunimet, joita käytetään yleisesti kaikissa tunnetuissa kulttuureissa.


title: Sukunimi

text: Nimenantokäytännöt vaihtelevat maittain ja kulttuureittain. Aluksi ihmisille annettiin vain etunimi. Etunimen lisäksi käytettiin Pohjoismaissa yleisesti isännimeä kuten "Matti Juhaninpoika". Nykyäänkin sellainen esiintyy Suomessa joillakuilla henkilöillä toisena etunimenä.


title: Sukunimi

text: Sukunimet ovat usein syntyneet isännimen, asuinpaikan tai ammatin mukaan. Isännimistä ovat saaneet alkunsa myös esimerkiksi Ruotsissa ja Tanskassa yleiset "-sson" ja "-sen" -loppuiset sukunimet.


title: Sukunimi

text: Useimmissa länsimaissa sukunimi mainitaan yleensä etunimen jälkeen. Monissa aasialaisissa ja afrikkalaisissa kulttuureissa sukunimi mainitaan ennen etunimeä. Tunnettuja esimerkkejä ovat Kiina ja muut itäaasialaiset kulttuurit sekä Euroopassakin Unkari. Länsimaissakin hakuteoksissa henkilöt yleensä aakkostetaan ensisijaisesti sukunimen mukaan. Sukunimi on tällöin poikkeavasti etunimen edellä, usein pilkulla erotettuna. Suomessa on lisäksi puhekielessä tavallista käyttää sukunimen genetiiviä etunimen edellä, Virtasen Pekka.


title: Sukunimi

text: Monissa maissa, kuten esimerkiksi Saksassa, on yleistä, että sukunimi alkujaan kuvasti ammattia tai yhteiskuntaluokkaa.


title: Sukunimi

text: Länsimaissa on yleistä, että nainen vaihtaa sukunimensä solmiessaan avioliiton ja ottaa aviomiehensä sukunimen. Joskus nimet yhdistetään kaksiosaiseksi nimeksi. Toisaalta on mahdollista, että mies ottaa vaimonsa sukunimen. Noin viidennes naisista pitää oman sukunimensä, ja joskus nimet yhdistetään kaksiosaiseksi nimeksi. Aikanaan mies on vaihtanut sukunimensä esimerkiksi vaimon korkeamman aatelisarvon vuoksi ja ottanut vaimon suvun nimen tullessaan avioliiton kautta taloon.


title: Sukunimi

text: Joissakin kulttuureissa etunimi kertoo sisarusten ikäjärjestyksestä. Tällainen käytäntö on ainakin perinteisissä balilaisissa etunimissä. Perheen ensimmäinen lapsi on nimeltään Putu, toinen Made ja niin edelleen. Sukupuoli ilmaistaan erillisellä nimellä. Kun sarjan nimet loppuvat, aloitetaan alusta lisäämällä etunimeen "Balik" eli "uudelleen". Tämän perusteella voidaan esimerkiksi päätellä, että Balin pommi-iskujen tutkintaa johtanut poliisipäällikkö I Made Pastika oli perheensä toinen poikalapsi. Antiikin Roomassa käytettiin toisinaan samaan tapaan järjestysnumeroita etuniminä.


title: Sukunimi

text: Sukunimiä ei edelleenkään käytetä kaikkialla, kuten Tiibetissä, Jaavassa ja Islannissa. Perinteisesti islantilaisilla on vain etunimi ja sen lisäksi patronyyminimi, Kuuluisia sukunimettömiä henkilöitä ovat muiden muassa Indonesian entiset johtajat Suharto ja Sukarno.


title: Sukunimi

text: Suomen yleisimmät sukunimet ovat Korhonen, Virtanen ja Mäkinen.


title: Sukunimi

text: Suomessa laki edellyttää että kaikilla on sukunimi. Suomen lain mukaan lapsi saa vanhempiensa sukunimen. Jos vanhempien sukunimi on sama, lapsi (sekä biologinen että adoptiolapsi) saa sen. Muutoin lapsi saa sen vanhemman sukunimen, jonka vanhemmat ilmoittavat. Jos ilmoitus jätetään tekemättä, lapsi saa äidin nimen. Täyssisaruksille on kuitenkin annettava sama sukunimi.


title: Sukunimi

text: Suomessa sukunimen voi muuttaa maistraatissa, mutta sen on täytettävä tietyt ehdot.


title: Sukunimi

text: Avioliittoa solmittaessa puolisot voivat molemmat säilyttää oman sukunimensä tai toinen voi ottaa puolisonsa nimen, jolloin hän voi käyttää omaa sukunimeään puolison nimen edellä (niin sanottu yhdistelmäsukunimi).


title: Sukunimi

text: Yhdistelmäsukunimi muodostuu kahdesta sukunimestä, joiden välissä on kirjoituksessa yhdysmerkki (esimerkiksi Virtanen-Korhonen). Yhdistelmänimen osista ensimmäinen on Suomessa kantajansa aiempi sukunimi, jälkimmäinen puolestaan puolison sukunimi. Tällainen yhdistelmänimi ei periydy jälkeläisille.


title: Sukunimi

text: Avioliittoon menevät naiset joutuivat muuttaman nimensä miehen sukunimeksi vuodesta 1930 lähtien, kunnes vuoden 1985 sukunimilain mukaan puolisot voivat ottaa yhteisen nimen, pitää omat sukunimensä tai jompikumpi puolisoista voi ottaa yhdistelmänimen.


title: Sukunimi

text: Parisuhdelain mukaan samaa sukupuolta olevien henkilöiden sukunimi ei muutu parisuhteen rekisteröinnin yhteydessä.


title: Sukunimi

text: Tavallisimmat ruotsalaiset sukunimet ovat kansanomaiset nimityypit, jotka ovat joko muotoa isännimi ("Johansson", "Andersson") tai luontosanojen yhdistelmä ("Lindberg", "Granlöv"). Nämä yleistyivät 1800-luvulla, mutta porvarit olivat jo aikaisemmin käyttäneet luontosanojen yhdistelmää, jossa yhdistettiin kotipaikan nimi ja luontosana ("Almgren" oli kotoisin Almbystä). Aatelisto rupesi käyttämään sukunimiä laajemmin 1500-luvulla. Vanhimmat aatelisnimet juontuvat usein sukuvaakunassa olevaan esineeseen ("Bielke", "Vasa"). 1600-luvulla aatelisnimet olivat yleensä tekemällä tehtyjä ja niissä yhdistettiin sanoja, joilla oli aristokraattinen (eli ylimysvaltainen) sävy ("Lagercrantz"). Papisto omaksui myös sukunimikäytännön 1500-luvulla. Alussa suosittua oli tehdä latinalainen versio kotipaikkakunnasta ("Montanius" Bergistä ja "Nobelius" Nöbbelövistä). 1600-luvulla papiston keskuudessa oli suosittua lyhentää latinalaiset nimet ranskalaisen mallin mukaisesti ja "Nobeliuksesta" tuli "Nobel" ja "Walleniuksesta" "Wallén".


title: Sukunimi

text: Ranskassa ja Québecissä nimenvaihdosta avioiduttaessa ei enää tunnusteta. Näin nainen, joka haluaa aviopuolisonsa sukunimen, joutuu anomaan nimenmuutosta virallisten kanavien kautta. Toisaalta vuoteen 2005 saakka Ranskassa lapset saivat automaattisesti isänsä sukunimen. Nykyisin sallittuja nimiä ovat isän tai äidin sukunimi taikka näiden yhdistelmä. Tämä muutos tehtiin Ranskan lainsäädännön mukauttamiseksi Euroopan neuvoston vuoden 1978 julistuksen ja YK:n vuoden 1979 julistuksen mukaiseksi.


title: Sukunimi

text: Monen afroamerikkalaisen sukunimi perustuu entisen isännän sukunimeen – kun vapautetut mustat orjat saivat valita nimensä, he valitsivat sen usein juuri entisen isäntänsä mukaan. Jotkut, kuten Muhammad Ali (alun perin "Cassius Marcellus Clay Jr."), ovat vaihtaneet nimensä mieluummin kuin käyttäneet orjanimenä pitämäänsä nimeä. Muhammed Alin nimenmuutokseen vaikutti hänen kääntymisensä islamin uskoon.


title: Sukunimi

text: Ottaessaan sukunimiä vapautetut orjat suosivat myös Yhdysvaltojen presidenttien nimiä, esimerkiksi Jefferson ja Washington.


title: Sukunimi

text: Espanjassa sukunimi saadaan sekä äidiltä että isältä. Sukunimet voidaan yhdistää konjunktiolla ”y” (ja) tai ”de” (-sta, -stä), Kataloniassa ”i”. Esimerkiksi Juan Guerrero Macíasin ja Ana de la Garza Díazin lapset saavat sukunimekseen Guerrero de la Garza. Arkikäytössä riittää yksi sukunimi, yleensä isän, joka aina muutoinkin ilmoitetaan ensimmäisenä sukunimenä. Tosin myös äidin sukunimeä voidaan käyttää: Esimerkiksi Pablo Ruiz Picasso käytti äitinsä nimeä. Myös kirjailija Federico García Lorca tunnetaan yleensä äitinsä sukunimellä Lorca. Portugalinkielisissä Portugalissa ja Brasiliassa isän ja äidin sukunimen järjestys on päinvastainen.


title: Sukunimi

text: Puhutteluja "señor" (herra), "señora" (rouva) ja "señorita" (neiti) käytetään joko yksinään tai sukunimen kanssa. Nainen voi käyttää epävirallisesti miehensä ensimmäistä sukunimeä preposition "de" kanssa (esimerkiksi Sra. de Guerrero), joskin tämä käytäntö on vanhahtava. Puhutteluja "don" (herra) ja "doña" (rouva) käytetään vain etunimen kanssa. Niitä käytetään yleensä vain iäkkäistä tai korkea-arvoisista henkilöistä: esimerkiksi (Espanjan kuningaspari) don Felipe ja doña Letizia.